MCW terima 20 aduan rasuah pada PRN Melaka
Oleh MOHD RIDZAUDDIN ROSLAN

21 November 2021, 3:06 pm
SHAH ALAM – Pemerhati Rasuah Malaysia (MCW) menerima sebanyak 20 aduan rasuah berkaitan Pilihan Raya Negeri (PRN) Melaka.
Presiden MCW, Jais Abdul Karim berkata, bagaimanapun aduan tersebut tidak lengkap susulan ketiadaan saksi yang ingin tampil dan bukti mencukupi.
Menurut beliau, sepanjang PRN itu petugas MCW meliputi 20 individu termasuk lapan daripadanya bertindak pemerhati rasmi lantikan Suruhanjaya Pilihan Raya (SPR).
“Peranan MCW adalah sebagai ‘Polis Trafik’ dalam memberi ingatan dan kesedaran berkenaan tanggungjawab pemilih.
“Selain itu, melakukan pemantauan rasuah serta pelanggaran undang-undang pilihan raya dalam tempoh dua minggu PRN berkenaan,” katanya dalam kenyataan hari ini. -K!ONLINE


Akui tertekan, Baby Shima rujuk pakar kaunseling
Oleh SAIRUL ZAMRI MISRANI

21 November 2021, 4:00 pm
PETALING JAYA – Mengakui mentalnya tidak kuat dan tertekan akibat kecaman netizen yang tidak berkesudahan, penyanyi dangdut sensasi Baby Shima mengakui terpaksa mendapatkan sesi khidmat kaunseling bagi merawat emosinya.
Shima berkata, dia bertindak demikian kerana sudah tidak tahan dengan masalah tekanan perasaan dan depresi yang dihadapinya sejak kebelakangan ini.
“Saya betul-betul tertekan. Bukan main-main, sehinggakan saya ambil keputusan dapatkan khidmat kaunseling dengan segera,” katanya.
Menurut Shima atau nama sebenarnya Nor Ashima Ramli, 26, dia mengakui sedikit lega selepas menjalani rawatan kaunseling bersama kaunselor sukarelawan Rumah Prihatin Kuala Lumpur, Muhamad Nabil Che Musa baru-baru ini.
“Kalau ikutkan hati, awalnya saya tak mahu dapatkan khidmat ini. Tambahan pula saya kurang pendedahan mengenai rawatan kesihatan mental.
“Namun setelah dinasihati oleh seorang kawan rapat, akhirnya saya bersetuju untuk mendapatkan khidmat kaunseling tersebut.

“Jujur saya rasa lega sedikit selepas sesi kaunseling tamat. Selama ini saya hanya pendam seorang diri. Bila dah luahkan semuanya, barulah rasa lebih baik dan tenang,” katanya yang perlu menjalani dan mengulangi sesi tersebut secara berkala selepas ini.
Pelantun lagu Pura-Pura Bujang itu juga mengakui, dahulunya dia seorang yang sabar dan kuat berdepan kecaman apatah lagi hinaan netizen, namun sekarang tidak lagi.
“Sampai ke tahap ini saya akui betul-betul lemah. Saya bukan tak boleh ditegur, saya boleh terima dan tak kisah tapi kalau nak tegur kena tahu adabnya bagaimana.
“Jangan sampai memaki hamun. Banyak yang menegur tapi cara mereka amat keterlaluan sehingga tahap menghina saya dan keluarga,” katanya.
Terdahulu, impak tertekan dengan kutukan dan kritikan menggila netizen yang tidak pernah habis, penyanyi itu mendedahkan terpaksa mengambil pil penenang bagi merawat emosinya yang terganggu.
Sejak awal minggu ini, platform media sosial kecoh dengan penularan gambar panas miliknya di sebuah pusat hiburan seakan-akan sedang mencium pipi seorang lelaki.
Biarpun mengakui itu adalah gambar dirinya, Shima bagaimanapun mengambil pendekatan enggan mendedahkan siapa lelaki terbabit tanpa mahu memperincikan situasi tersebut kepada umum.
Shima turut mengakui aksi intim berkenaan hanya sebahagian daripada babak video muzik (MV) terbaharunya yang berjudul Lalai yang diluncurkan Khamis lalu. – K! ONLINE


Kes Covid-19 bawah 5,000
Oleh SITI A'ISYAH SUKAIMI

21 November 2021, 3:21 pm
PUTRAJAYA – Kes harian negara kembali di bawah 5,000 dengan 4,854 kes dilaporkan hari ini, menjadikan jumlah kumulatif sebanyak 2,586,601 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekaligus selepas tengah malam,” katanya pada hantaran di media sosial beliau di sini hari ini. -K!ONLINE


Amaran ribut petir di tujuh negeri petang ini
Oleh FITRI HAZIM

21 November 2021, 3:15 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir berserta hujan lebat bagi tujuh negeri yang dijangka akan berlaku sehingga pukul 5 petang ini.
MetMalaysia dalam satu kenyataan berkata, penduduk di Perlis, Kedah, Selangor, Negeri Sembilan, Melaka, Johor dan Sabah diingatkan untuk berwaspada dengan ramalan cuaca buruk ini.
”Di Perlis, kesemua kawasan diramalkan mengalami hujan lebat dan ribut petir, manakala di Kedah kawasan terlibat ialah Langkawi,” katanya di sini hari ini.
Selain itu, ramalan yang sama turut melibatkan Hulu Langat di Selangor dan Jelebu berserta Kuala Pilah di Negeri Sembilan.
”Cuaca sama juga diramal berlaku di seluruh kawasan negeri Melaka. Manakala di Johor, hujan lebat berserta ribut petir melanda Segamat, Mersing, Kota Tinggi dan Johor Bahru,” ujarnya.
Tambahnya, amaran ribut petir itu juga dikeluarkan di di negeri Sabah melibatkan daerah Pantai Barat (Putatan, Penampang, Kota Kinabalu, Tuaran dan Kota Belud), Tawau (Tawau, Kunak, Lahad Datu), Sandakan (Telupid, Beluran, Sandakan) dan Kudat.-K!ONLINE


Anak peniaga pasar, warung terima Anugerah Pelajaran UPSI
Oleh FITRI HAZIM

21 November 2021, 4:14 pm
PETALING JAYA- Dua graduan yang merupakan anak peniaga pasar dan warung kedai kopi dinobatkan sebagai penerima Anugerah Pelajaran Diraja pada Konvokesyen Universiti Pendidikan Sultan Idris (UPSI) ke-22, di Tanjung Malim, semalam.
UPSI dalam kenyataannya berkata, Muhammad Nur Azam Ghazali yang merupakan graduan Ijazah Sarjana Muda Awal Pendidikan Awal Kanak-Kanak mencipta sejarah selepas berjaya meraih empat anugerah pada istiadat konvokesyen berkenaan.
”Nur Azam menerima anugerah itu selepas memperoleh Purata Nilai Gred Kumulatif 3.94. Beliau turut menerima tiga lagi anugerah pada istiadat sama iaitu Hadiah Fakulti Pembangunan Manusia, Anugerah Buku Adni dan Anugerah Khas Adni,” katanya di sini hari ini.
Sementara itu, Nur Azam memberitahu, doa daripada ibunya, Jaina Yusoff, 56, yang juga peniaga di Pasar Jelawat, Bachok telah membangkitkan motivasi beliau untuk mengubah nasib keluarga melalui pendidikan.
“Sebagai anak keempat daripada sembilan beradik, saya perlu lekas sedar pendapatan ibu sebagai peniaga kecil-kecilan di pasar tidaklah sebesar mana setelah arwah ayah meninggal dunia pada 2019. Jadi pendidikan dapat mengubah bukan sahaja nasib saya, tetapi juga keluarga,” ujarnya.
Dalam pada itu, seorang lagi graduan penerima Anugerah Pelajaran Diraja, Chu Wei Wei merupakan pemegang Ijazah Sarjana Muda Pendidikan (Sains) dengan kepujian.

“Saya tetap diberikan didikan sempurna walaupun ayah hanya bekerja sebagai pembantu kedai warung kopi manakala ibu saya membantu bapa dengan bekerja di gedung pakaian,” kata Wei Wei.-K!ONLINE


Perkasa permainan sukan rakyat dan kebudayaan
Oleh ABDUL RASHID ABDUL RAHMAN

21 November 2021, 3:32 pm
BERA – Perdana Menteri Datuk Seri Ismail Sabri Yaakob berkata permainan sukan rakyat dan kebudayaan yang semakin dilupakan perlu diperkasakan bagi memartabatkan seni budaya dan warisan negara.
Beliau berkata, lebih banyak program melibatkan kebudayaan dan sukan rakyat perlu diadakan di setiap daerah dengan lebih kerap dan secara berterusan yang sekali gus boleh menarik pengunjung.
“Katakan contohnya di Bera ada Dataran Kerayong kalau boleh diadakan setiap minggu (sukan rakyat dan persembahan kebudayaan) saya yakin ramai orang akan tengok dan pelancong yang datang ke Bera boleh terlibat sama, boleh melihat permainan rakyat.
“Dalam masa yang sama perlu ada pertunjukan tetap kebudayaan setiap minggu, jadi orang tahu ada program itu,”katanya pada program komuniti Keluarga Malaysia Hogoh Bera2021 di Padang Felda Kumai di sini.
Yang hadir sama Menteri Besar, Datuk Seri Wan Rosdy Wan Ismail: Menteri Pelancongan Seni dan Budaya, Datuk Seri Nancy Shukri dan Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi Negeri, Datuk Seri Mohd. Sharkar Shamsudin.
Menurut Ismail Sabri, langkah berkenaan juga amat signifikan dalam usaha berterusan untuk mempromosi produk budaya seni tempatan kepada masyarakat luar.

Justeru katanya, usaha mempromosikan seni dan kebudayaan perlu dilaksanakan berterusan oleh pelbagai pihak dan tidak terhad dalam majlis-majlis rasmi sahaja.
“Saya harap Kementerian Pelancongan, Seni dan Budaya bekerjasama dengan kerajaan negeri dan majlis daerah agar seni dan budaya dapat dipertontonkan,”ujarnya. -K! ONLINE


‘Hujan duit’ di San Diego
Oleh KOSMO!

21 November 2021, 3:54 pm
SAN DIEGO – Kejadian wang tunai berterabur daripada van keselamatan di atas sebuah lebuh raya di Amerika Syarikat menyebabkan orang ramai berebut untuk mengutipnya sehingga mengundang campur tangan polis, lapor Badan Penyiaran Britain (BBC).
Rakaman video mengenainya yang tular di media sosial menunjukkan orang ramai berebut-rebut untuk mengutip wang yang bertaburan di tepi jalan di lebuh raya Interstate 5 di San Diego, California.
Polis berkata, insiden itu menyebabkan sebilangan pemandu meninggalkan kenderaan mereka sehingga menghalang lalu lintas. Polis juga melakukan beberapa tangkapan dan meminta orang ramai yang mengambil wang tersebut supaya mengembalikannya.
Kejadian berlaku apabila satu pintu kenderaan itu terbuka dan menyebabkan beg-beg berisi  wang tunai terjatuh lalu pecah sekitar pukul 1.15 pagi (waktu tempatan).
‘’Atas sebab apa pun, wang itu jatuh dan berasal dari van keselamatan. Ia bukan milik orang ramai,’’ kata Pegawai Peronda Lebuhraya California (CHP), Jim Bettencourt.
Video itu dirakam personaliti kecergasan media sosial, Demi Bagby yang menunjukkan pergerakan lalu lintas yang terhenti dengan orang yang lalu lalang bertindak menyambar wang kertas dengan nilai AS$20 (RM 83.67) yang berterabur.

‘’Ini adalah perkara paling gila yang pernah saya lihat,’’ katanya.
Dua tangkapan dibuat di tempat kejadian, lapor media tempatan. FBI turut terlibat dan menggesa orang ramai yang mengambil wang tunai itu untuk tampil ke hadapan. -Agensi


Impian dua beregu negara musnah
Oleh MUHAMMAD ZUHAILY BADLISHAH

21 November 2021, 1:30 pm
HASRAT beregu lelaki No. 1 negara, Aaron Chia dan Soh Wooi Yik untuk melangkah ke pentas final kejohanan badminton Masters Indonesia di Bali tidak kesampaian.
Ia susulan kekalahan 18-21, 21-19, 17-21 kepada pasangan ranking ke-10 dunia dari Jepun, Takuro Hoki-Yugo Kobayashi dalam tempoh satu jam tiga minit pada separuh akhir semalam.
Aaron mengakui, permainan mereka kurang baik jika dibandingkan dengan prestasi yang mereka tampilkan ketika menewaskan pemenang pingat emas Sukan Olimpik Tokyo 2020 dari Taiwan, Lee Yang-Wang Chi Lin di suku akhir kelmarin.
“Kami hilang fokus pada rubber set yang menyebabkan pihak lawan menjarakkan diri jauh dengan kami. Namun, saya tetap berpuas hati dengan prestasi kami walaupun kalah.
“Sekarang kami tidak mahu meletakkan banyak tekanan kepada diri sendiri.
“Kami akan cuba meningkatkan tahap permainan untuk bermain lebih bagus pada Terbuka Indonesia selepas ini,” katanya selepas tamat perlawanan semalam.

Sementara itu, Wooi Yik menegaskan, mereka akan mempelajari kesilapan daripada kejohanan tersebut untuk tampil lebih bertenaga pada Terbuka Indonesia yang juga dijadualkan berlangsung di Bali bermula Selasa ini.
“Kami dapat kalahkan juara Olimpik, tetapi kami tewas hari ini (semalam) kerana kesilapan. Kami akan perbaikinya dan lakukan yang terbaik selepas ini,” jelasnya.
Satu lagi wakil beregu lelaki negara, Ong Yew Sin-Teo Ee Yi juga gagal ke final selepas tewas 21-18, 17-21, 11-21 kepada pasangan tuan rumah, Marcus Fernaldi Gideon-Kevin Sanjaya Sukamuljo.
Bagaimanapun, pujian harus diberikan kepada Yew Sin-Ee Yi kerana mampu memberikan tentangan sengit kepada beregu No. 1 dunia itu sehingga menyaksikan tali raket Kevin putus sebanyak tiga kali dalam aksi tersebut.


Pekerja binaan guna wang palsu kena jel 6 tahun
Oleh NUR NABILAH RAHMAT

21 November 2021, 2:47 pm
KLUANG – Seorang pekerja binaan dihukum penjara enam tahun oleh Mahkamah Sesyen Kluang di sini hari ini atas dua pertuduhan menggunakan wang palsu untuk berbelanja, pada awal bulan ini.
Hakim Mujib Saroji menjatuhi hukuman itu selepas tertuduh, Lim Lai Kok, 53, membuat pengakuan bersalah sejurus pertuduhan dibacakan jurubahasa mahkamah.
Mengikut pertuduhan pertama, tertuduh didakwa menggunakan wang kertas RM100 untuk membeli sebuah beg kulit berharga RM30 di sebuah kedai kasut di Taman Sri Tengah di sini pada 3.30 petang, 7 November lalu.
Pemilik kedai yang menyedari wang itu palsu kemudian melaporkan kejadian kepada polis dan pemeriksaan lanjut mendapati tertuduh turut memiliki sekeping lagi not RM100 palsu.
Mengikut pertuduhan kedua, tertuduh didakwa menggunakan wang palsu RM100 untuk membeli dakwat mesin pencetak di Jalan Lambak di sini pada 1.24 tengah hari, hari yang sama.
Pendakwaan dijalankan mengikut Seksyen 489B Kanun Keseksaan yang membawa hukuman penjara hingga 20 tahun. -K! ONLINE


Kakitangan Amazon dakwa dipaksa bekerja seperti hamba
Oleh KOSMO!

21 November 2021, 1:00 pm
WASHINGTON – Seorang bekas pekerja Amazon mendedahkan keadaan operasi di syarikat gergasi e-Dagang itu yang disifatkan ‘seperti hamba’, ‘ mengalami tekanan mental’ serta ‘dipaksa untuk tidak pergi ke tandas’ bagi memastikan bungkusan pelanggan dapat tiba tepat pada masanya, lapor akhbar The Sun kelmarin.
Olivia (bukan nama sebenar) berikrar tidak akan membeli barangan secara online lagi selepas menjalani syif yang memenatkan selama lapan bulan dengan hanya dibayar sebanyak £9.70 (RM 54.56) sejam sebagai pemilih pesanan.
Dia menganggap stesen kerjanya sebagai sebuah sangkar berukuran 2.74 meter dan mempunyai komputer yang menunjukkan jumlah bilangan barang yang telah dibungkusnya.
Setiap pergerakan pekerja di syarikat itu diperhatikan oleh kamera selain terdapat pemantau yang sering memberi amaran terutamanya sekiranya prestasi mereka menurun.
Olivia yang berasal dari Manchester, Britain dan berusia dalam lingkungan 30 tahun itu ditugaskan untuk mencari, mengimbas dan membungkus semula barangan dengan sasaran 360 barangan dibungkus dalam masa satu jam, bersamaan dengan satu barang dalam masa 10 saat.
“Ia adalah salah satu pekerjaan paling teruk yang pernah saya lakukan dan saya berasa kasihan kepada semua orang yang bekerja di sana.

‘’Mereka (Amazon) mengharapkan pekerja untuk menjadi seperti robot, sentiasa mengekalkan kelajuan bekerja tanpa berhenti atau memerlukan rehat di tandas. Ia tidak realistik untuk manusia,’’ katanya.
Tambah Olivia, dia pernah diberi amaran kerana terlewat satu minit setelah pulang dari makan tengah hari selama 30 minit.
Selama dua bulan pertama bekerja, lututnya mula membengkak kerana berdiri sepanjang hari. – AGENSI


Warga emas hilang 13 jam dalam hutan ditemui selamat
Oleh ASLIZA MUSA

21 November 2021, 2:25 pm
TANJUNG MALIM- Seorang lelaki warga emas yang dilaporkan hilang lebih 13 jam di kawasan hutan di Sungai Bil dekat sini ditemui selamat hari ini.
Mangsa yang berusia 60 tahun dijumpai selamat tanpa sebarang kecederaan pada pukul 9.40 pagi.
Jurucakap Jabatan Bomba dan Penyelamat Malaysia Perak berkata, maklumat kehilangan mangsa diterima pada pukul 8.34 malam semalam selepas dimaklumkan pihak polis.
Anggota Balai Bomba dan Penyelamat Tanjung Malim digerakkan ke lokasi kejadian bagi menjalankan operasi mencari dan menyelamat.
“Maklumat yang diterima mengatakan mangsa bersama dua rakan masuk ke dalam hutan di Sungai Bil untuk urusan meninjau tanah sebelum dia disedari hilang.
“Operasi mencari mangsa yang digerakkan pada pukul 9 pagi tadi dipecahkan kepada dua kumpulan,” katanya di sini hari ini.

Menurut beliau, mangsa berjaya ditemui kumpulan pertama di check point pertama iaitu dua kilometer dari Pos Kawalan Bomba. -K! ONLINE


Najib gesa Tengku Zafrul tekan ‘butang’ i-Citra RM10,000
Oleh KOSMO!

21 November 2021, 2:08 pm
PETALING JAYA – Selepas Barisan Nasional menang ‘besar’ pada Pilihan Raya Negeri (PRN) Melaka semalam, bekas Perdana Menteri, Datuk Seri Najib Tun Razak menggesa kerajaan meluluskan pengeluaran i-Citra, Kumpulan Wang Simpanan Pekerja.
Menerusi hantaran di laman Facebooknya hari ini, beliau yang juga Ahli Parlimen Pekan mahu Menteri Kewangan, Tengku Datuk Seri Zafrul Tengku Abdul Aziz bertindak segera ke atas permintaan tersebut.
“Tengku Zafrul, kasi tekan butang i-Citra RM10k secepat mungkin,” tulisnya.
Susulan perkongsian bekas Perdana Menteri itu, pengguna laman sosial bersetuju dengan cadangan tersebut dan berharap agar kerajaan segera meluluskan pengeluaran i-Citra RM10,000.
“Terima kasih dato, dalam gembira meraikan kemenangan, masih ingat pasal rakyat yang sedang kesusahan,” tulis Naim Nazihar pada ruangan komen.
Turut meninggalkan komen adalah seorang lagi pengguna dikenali sebagai Kal Lie.

“Betul tu DS Najib Razak, kami betul-betul memerlukan RM10,000 tu lagi- lagi golongan B40 macam saya ni.
“Dah merata-rata saya mohon kerja, tapi semuanya tak nak ambik, mereka lebihkan yang sihat tubuh badan dan berumur 30 ke bawah. Sebab tu perlukan sangat RM10,000 untuk buat modal berniaga kecil-kecilan,” ujarnya.
Sehingga pukul 1 tengah hari tadi, hantaran tersebut telah dikongsi lebih 2,400 pengguna dan lebih 11,000 pengguna Facebook telah meninggalkan komen.-K! ONLINE


Legasi 15 tahun Tabarez berakhir
Oleh KOSMO!

21 November 2021, 1:00 pm
MONTEVIDEO – Uruguay akhirnya mengambil keputusan untuk memecat ketua jurulatih, Oscar Tabarez awal pagi semalam disebabkan prestasi mengecewakan negara itu dalam kempen kelayakan Piala Dunia Qatar 2022 ketika ini.
Pemecatan itu menyaksikan berakhirnya era kegemilangan Tabarez selama 15 tahun mengemudi skuad antarabangsa negara berkenaan sejak kali pertama dilantik pada 2006 lalu.
Persatuan Bola Sepak Uruguay (AUF) menjelaskan keputusan tersebut terpaksa dibuat demi masa depan pasukan dengan gelaran La Celeste itu yang kini dilihat semakin samar untuk mencapai slot automatik ke Piala Dunia tahun depan.
“Jawatankuasa Eksekutif AUF membuat keputusan untuk menamatkan kontrak Tabarez dan ahli lain dalam barisan kejurulatihan pasukan kebangsaan.
“Kami merakam ucapan terima kasih dan penghargaan kepada Tabarez yang bersikap profesional selepas mendedikasikan hidupnya untuk proses jangka masa panjang pasukan ini,” menurut kenyataan daripada AUF.
Tabarez, 74, dianggap legenda di Uruguay selepas mengemudi negara kecil dengan jumlah penduduk seramai 3.4 juta orang itu meraih tempat keempat Piala Dunia 2010 sebelum menjulang trofi Copa America pada 2011.

Bagaimanapun, lima aksi kelayakan Piala Dunia 2022 zon Amerika Selatan tanpa kemenangan termasuk empat kekalahan berturut-turut menyaksikan peluang Uruguay semakin samar untuk ke saingan di Qatar tahun hadapan apabila kini jatuh ke tangga ketujuh.
“Saya seorang yang profesional. Saya menandatangani kontrak dan telah melakukan segala-galanya buat negara ini,” jelas Tabarez. – AGENSI


Vokal masih mantap, Ramlah Ram amal tidak minum ais
Oleh NUR EMIRA SAIZALI

21 November 2021, 1:09 pm
PETALING JAYA – Setiap penyanyi pastinya mempunyai tips atau petua tersendiri bagi memastikan mutu vokal kekal terjaga.
Sama juga halnya dengan penyanyi terkenal Ramlah Ram yang mendedahkan tidak mengambil sebarang minuman berais dan berkarbonat demi menjaga kualiti suaranya.
Perkongsian petua tersebut tercetus selepas ramai yang bertanya bagaimana dia mengekalkan mutu vokal walaupun kini sudah berusia 56 tahun.
“Sebenarnya bukanlah petua luar biasa pun, saya cuma mengelak daripada mengambil air berais dan minuman berkarbonat.
“Alhamdulillah, petua tersebut masih saya amalkan selepas lebih 30 tahun berkecimpung dalam industri seni tanah air,” katanya kepada Kosmo! Online ketika ditemui pada majlis resepsi Haqiem Rusli dan Aina Sofea di Cyberjaya malam kelmarin.
Selain petua, dia yang terkenal menerusi lagu Kau Kunci Cintaku itu mendedahkan tidak pernah menurunkan mana-mana ‘key’ lagu setiap kali membuat persembahan pentas.

“Ya, saya tak pernah turunkan ‘key’ lagu dan sehingga kini saya memang menyanyikan semua lagu saya mengikut ‘key’ asal. Alhamdulillah, masih belum terkucil.
“Jika saya turunkan, terasa seperti ada sesuatu yang kurang dalam nyanyian. Ibarat masakan tiada garam.
“Mungkin juga kerana sudah terbiasa sebab berulang kali menyanyi lagu sama sepanjang 35 tahun bergelar penyanyi. Selagi ada kudrat, ‘key’ nyanyian akan dikekalkan,” katanya lagi.
Dalam pada itu, dia juga sempat memanjatkan rasa syukur apabila masih ramai yang mengiktiraf bakatnya sebagai penyanyi selepas video nyanyiannya pada malam Anugerah Bintang Popular ke-34 tular dalam media sosial.
“Saya terkejut dan rasa terharu sangat melihat ramai yang beri komen positif terhadap persembahan pada malam tersebut.
“Sejujurnya tidak sangka sama sekali akan tular dalam media sosial. Apapun terima kasih untuk semua pujian dan kehadiran peminat generasi baharu,” tuturnya yang turut popular menerusi lagu Sesaat Kau Datang.
Semalam, Kosmo! melaporkan Ramlah menjadi tumpuan netizen sejak beberapa hari lalu selepas videonya menyanyikan lagu Siapa Yang Bersalah, Di Ambang Pintu Kasih dan Selamat Jalan Romeo tular dalam media sosial.
Rata-rata berpendapat, mutu nyanyiannya masih setanding ketika awal kemunculannya sekitar tahun 1986 dan bakatnya harus diangkat setanding dengan penyanyi senior lain. – K! ONLINE


251,012 pelajar di Kedah hadir kelas bersemuka
Oleh NUR SYAZWANA MANSOR

21 November 2021, 2:51 pm
SUNGAI PETANI – Seramai 251,012 pelajar sekolah rendah dan menengah di seluruh negeri ini memulakan sesi persekolahan secara bersemuka mulai hari ini.
Pembukaan 752 sekolah itu adalah mengikut ketetapan pengoperasian Fasa 4 Pelan Pemulihan Negara (PPN) yang bermula hari ini.
Pengarah Pendidikan Kedah, Rozaini Ahmad berkata, ia melibatkan seramai 154,214 murid tahun 1 hingga 6 dari 548 buah sekolah rendah.
“Seramai 96,798 orang pelajar lagi terdiri daripada pelajar kelas peralihan dan tingkatan 1 hingga 4 dari 204 buah sekolah menengah,” katanya dalam satu kenyataan di sini hari ini.
Kata beliau, sesi persekolahan berlangsung secara penggiliran mengikut kumpulan pelajar yang telah ditetapkan pihak sekolah.
Sementara itu, murid Sekolah Kebangsaan (SK) Yan Kechil, Sungai Yan dekat sini, Nur Adriana Balqis Ahmad Zaki, 9, berkata, dia teruja dan gembira apabila dapat kembali ke sekolah untuk sesi pembelajaran secara bersemuka bermula hari ini.

“Saya teruja kerana berada dalam kumpulan A kerana dapat ke sekolah lebih awal berbanding kumpulan B yang akan bersekolah minggu depan,” katanya. – K! ONLINE


Peniaga ikan siakap tular gagal lengkap dokumen
Oleh MOHD AZLI ADLAN

21 November 2021, 2:56 pm
KUALA TERENGGANU – Peniaga di Langkawi, Kedah yang tular awal bulan ini kerana menjual hidangan ikan siakap lebih RM1,000 bakal didakwa mengikut Seksyen 53(A) Akta Kawalan Harga dan Anti Pencatutan 2011.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, peniaga terbabit telah gagal mengemukakan dokumen perniagaan lengkap dikehendaki kementeriannya mengikut tempoh ditetapkan.
Beliau berkata, peniaga terbabit telah memberi kerjasama baik kepada Kementerian Dalam Negeri dan Hal Ehwal Pengguna (KPDNHEP) namun malangnya gagal memenuhi arahan menghantar dokumen perniagaan lengkap dan terperinci.
“Sebelum ini tempoh penghantaran dokumen terperinci terbabit telah dilanjutkan bagi membolehkan peniaga itu membetulkan kesilapan tersebut.
“Begitupun, ia masih tidak dapat dipenuhi sehingga 17 November lalu. Kertas siasatan telah dibuka dan akan dihantar ke Pejabat Pendakwa Raya untuk tindakan selanjutnya,” katanya ketika ditemui di Taman Pengeluaran Makanan Peradong, Manir di sini hari ini.
Kosmo! 4 November lalu melaporkan sekumpulan individu terkejut apabila mereka terpaksa membayar hampir RM1,196 bagi hidangan seekor ikan siakap dengan berat sekitar tujuh kilogram (kg) di salah sebuah restoran dekat Langkawi, Kedah baru-baru ini.

Rosol berkata, tindakan terbabit dikenakan ekoran kegagalan peniaga itu menyelenggara dan menyimpan rekod dengan wajar.
Jelasnya, peniaga itu akan didakwa Seksyen 53(A) Akta Kawalan Harga dan Anti Pencatutan 2011 yang memperuntukkan hukuman denda sehingga RM50,000 atau kompaun RM25,000 jika sabit kesalahan. – K! ONLINE


1,187 pesakit Covid-19 masuk hospital
Oleh SITI A'ISYAH SUKAIMI

21 November 2021, 2:28 pm
PUTRAJAYA – Jumlah terkini pesakit Covid-19 yang dimasukkan ke hospital di seluruh negara merekodkan seramai 1,187 orang, berdasarkan data sehingga semalam.
Maklumat yang dikongsikan pada laman web CovidNow menunjukkan, kadar penggunaan katil secara keseluruhan adalah sebanyak 67.3 peratus manakala, sebanyak 39.8 peratus melibatkan pesakit Covid-19.
Berdasarkan pecahan negeri, pesakit Covid-19 yang dimasukkan ke hospital melibatkan Selangor (254 kes), Johor (168 kes), Sabah (123 kes), Sarawak (121 kes), Kelantan (110 kes), Perak (70 kes), Terengganu (70 kes) dan Pulau Pinang (56 kes).
“Seterusnya, Pahang (48 kes), Negeri Sembilan (40 kes), Kuala Lumpur (38 kes), Kedah (29 kes), Melaka (26 kes), Putrajaya (19 kes), Perlis (13 kes) dan Labuan (dua kes),” demikian data tersebut di sini hari ini.
Bagi kadar penggunaan Unit Rawatan Rapi (ICU) di seluruh negara merekodkan 65.2 peratus secara keseluruhan manakala, 47.1 peratus melibatkan pesakit Covid-19.
Untuk alat bantuan pernafasan pula merekodkan kadar penggunaan 38.8 peratus dan ia termasuk kes bukan Covid-19. -K!ONLINE


Bunuh ah long: Enam termasuk dua remaja akan dituduh esok
Oleh MOHD YUNUS YAKKUB

22 November 2021, 10:40 pm
SHAH ALAM – Enam individu termasuk dua remaja akan didakwa di Mahkamah Klang, esok atas tuduhan membunuh dan bersubahat membunuh seorang ah long di Lorong Batu Nilam 27A, Bandar Bukit Tinggi, sebelum ini.
Ketua Jabatan Siasatan Jenayah Selangor, Senior Asisten Komisioner Nik Ezanee Mohd. Faisal berkata, pendakwaan terhadap kesemua suspek berusia 18 hingga 38 tahun dilakukan selepas mendapat perintah daripada pejabat Timbalan Pendakwa Raya (TPR).
Katanya, empat suspek termasuk dua remaja akan dituduh mengikut Seksyen 302 Kanun Keseksaan.
“Dua lagi suspek akan didakwa bersubahat membunuh mengikut Seksyen 109 Kanun Keseksaan yang dibaca bersama Seksyen 302 Kanun Keseksaan,” katanya dalam kenyataan hari ini.
Berdasarkan kedua-dua seksyen berkenaan memperuntukkan hukuman gantung sampai mati, sekiranya disabitkan kesalahan.
Kosmo! sebelum ini melaporkan seorang lelaki dipercayai ah long mati ditetak dengan parang oleh dua penjenayah selepas menikmati makanan bersama dua anak lelakinya di sebuah kopitiam di Lorong Batu Nilam 27A, Bandar Bukit Tinggi, di sini pada 6 November lalu.

Dalam kejadian kira-kira pukul 12.20 tengah hari itu, mangsa berusia 47 tahun sempat melarikan diri di celahan kenderaan sebelum rebah dan maut di hadapan sebuah restoran lain. -K! ONLINE


Pemandu mabuk ajak polis bergaduh undang padah
Oleh MUHD AFIQ AL-HAFIZ MAT YUSOF

22 November 2021, 10:48 pm
PETALING JAYA – Tindakan seorang lelaki mencetuskan provokasi dengan melontarkan kata-kata kesat selain menarik baju anggota polis mengundang padah apabila dia ditahan di Jalan Lapangan Terbang Subang menghala ke Lebuh Raya Persekutuan di sini semalam.
Difahamkan, suspek berusia 28 tahun yang berada di bawah pengaruh alkohol tersebut turut mengarahkan anggota polis membuka pakaian seragamnya untuk bergaduh.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kejadian berlaku kira-kira pukul 1.15 pagi selepas sepasukan polis dari unit Kereta Peronda (MPV) ingin menahan suspek kerana menggunakan telefon ketika memandu.
“Suspek yang memandu kereta jenis Volkswagen Polo telah diarahkan berhenti namun enggan berbuat demikian sebelum berhenti secara mengejut di Kilometer 2.6 Jalan Lapangan Terbang Subang.
“Semasa pemeriksaan dijalankan, suspek yang disyaki memandu di bawah pengaruh alkohol itu telah bertindak agresif dengan melontarkan kata-kata kesat selain menarik baju anggota polis terbabit.
“Suspek turut mengarahkan anggota tersebut membuka pakaian seragamnya untuk bergaduh,” katanya dalam kenyataan di sini hari ini.

Mengulas lanjut, hasil ujian saringan awal menunjukkan tahap alkohol suspek berada di bawah paras yang tidak berisiko.
“Sementara semakan rekod lampau mendapati, suspek mempunyai dua rekod berkaitan mencuri dan ugutan jenayah. Suspek telah direman selama dua hari bagi membantu siasatan mengikut Seksyen 186 Kanun Keseksaan kerana menghalang tugas penjawat awam.
“Kita tidak akan berkompromi dengan sesiapa sahaja yang cuba menghalang penjawat awam melakukan tugas. Tindakan tegas akan diambil kepada mereka yang cuba mencabar pihak polis,” tegasnya. – K! ONLINE.


[KEMASKINI] Bomba berjaya selamatkan 11 mangsa terkandas kejadian kepala air
22 November 2021, 10:57 pm
HULU SELANGOR – Bomba berjaya menyelamatkan 11 individu termasuk seorang warga emas yang terkandas susulan kejadian kepala air di kawasan air terjun Sungai Pinang, Jalan Batang Kali menghala Genting, dekat sini sebentar tadi.
Pengarah Bomba Selangor, Norazam Khamis berkata, mangsa terdiri daripada seorang wanita warga emas berusia 65 tahun dan seorang lelaki serta seorang wanita dewasa masing-masing berusia 39 tahun.
“Selain itu kita turut menyelamatkan lapan kanak-kanak yang terdiri daripada lima lelaki dan tiga perempuan berusia lingkungan setahun hingga 11 tahun.
“Kesemua mangsa berjaya dibawa keluar ke kawasan yang selamat selepas operasi bermula pukul 7.40 malam,” ujarnya dalam kenyataan sebentar tadi.
Menurutnya, kesemua mangsa didapati mempunyai pertalian keluarga dan mereka merupakan dua buah keluarga yang datang dari Sungai Buloh.
“Mangsa memaklumkan mereka ke lokasi kejadian untuk berkelah,” ujarnya.

Terdahulu, Kosmo! melaporkan seramai 11 individu dilaporkan terkandas susulan kejadian kepala air di kawasan air terjun Sungai Pinang, Jalan Batang Kali menghala Genting, dekat sini lewat petang tadi.
Pihak bomba menerima panggilan kejadian pukul 7.26 malam dan seramai lima anggota dan pegawai dari Balai Bomba dan Penyelamat (BBP) Bukit Sentosa dikejarkan ke lokasi kejadian. – K! ONLINE


11 individu terkandas akibat kejadian kepala air
22 November 2021, 9:21 pm
HULU SELANGOR – Seramai 11 individu dilaporkan terkandas susulan kejadian kepala air di kawasan air terjun Sungai Pinang, Jalan Batang Kali menghala Genting, dekat sini lewat petang tadi.
Pengarah Bomba Selangor, Norazam Khamis berkata, pihak bomba menerima panggilan kecemasan berhubung kejadian pada pukul 7.26 malam.
“Seramai lima anggota dan pegawai dari Balai Bomba dan Penyelamat (BBP) Bukit Sentosa telah dikejarkan ke lokasi kejadian.
“Sebaik tiba di tempat kejadian pukul 7.40 malam didapati kejadian kepala air telah berlaku di Sungai Pinang susulan hujan lebat di lokasi pada petang tadi,” ujarnya dalam kenyataan sebentar tadi.
Menurutnya, seramai 11 mangsa telah terkandas di seberang sungai dan mereka berada dalam keadaan selamat dengan berlindung di pondok yang mempunyai bekalan elektrik.
“Bagaimanapun identiti kesemua mangsa belum dapat dikenal pasti.

“Pihak bomba ketika ini sedang berusaha keras untuk menyelamat dan membawa keluar kesemua mangsa yang terkandas,” ujarnya. – K! ONLINE


Melaka United hampiri final
Oleh KOSMO!

22 November 2021, 11:21 pm
Oleh MOHD. FITRIE MUHAMAD
KUALA LUMPUR – MELAKA United terus cetus sensasi sepanjang kempen Piala Malaysia musim ini apabila berjaya mengikat Kuala Lumpur City 1-1 di Stadium Bola Sepak Kuala Lumpur, sebentar tadi.
Keputusan itu menyaksikan kelebihan seakan lebih condong kepada Melaka United yang bakal bermain di depan penyokong sendiri di Stadium Hang Jebat, Jumaat ini.
Pada perlawanan ini, tuan rumah yang dihukum beraksi di stadium kosong sedikit bergelut untuk mengekang Melaka United, ketika pasukan lawan pamer aksi lebih agresif.
Melaka United berada di depan seawal minit ke-8 menerusi Adriano Narcizo yang menyudahkan sepakan percuma di sebelah kiri gol tuan rumah.
Minit ke-26, Zhafri Yahya kembali menyamakan kedudukan namun empat serangkai Melaka United, Sony Norde, Giovane Da Silva, Adriano dan Manuel Ott berterusan memberikan ancaman kepada pertahanan KL City.

Aksi yang berlangsung dalam cuaca hujan terus menyaksikan Melaka United kekal selesa mengawal permainan bagi memburu bekalan lebih selesa sebelum timbal balik, Jumaat ini.
Halangan utama KL City kali ini adalah kesukaran untuk menghampiri kotak penalti ketika pemain Melaka United cukup berdisiplin bertahan terutamanya selepas kehilangan bola di kawasan lawan.
Dalam tempoh 15 minit terakhir, KL City akhirnya mula menggandakan tekanan tetapi tiada sebarang tambahan jaringan mampu dihasilkan. – K! ONLINE


2 kawasan dinaiki air setinggi satu meter
Oleh MUHD AFIQ AL-HAFIZ MAT YUSOF

22 November 2021, 11:06 pm
AMPANG – Hujan lebat berterusan sejak petang tadi mengakibatkan dua kawasan di Kampung Lembah Jaya Utara dan Lembah Jaya Selatan dinaiki air setinggi kira-kira satu meter.
Pengarah Bomba Selangor, Norazam Khamis berkata, pihaknya menerima panggilan berhubung kejadian kira-kira pukul 7.19 malam sebelum sepasukan anggota dari Balai Bomba dan Penyelamat (BBP) Ampang dan Pandan ditugaskan ke lokasi kejadian.
“Hujan lebat berterusan telah menyebabkan kawasan tersebut dinaiki air setinggi satu meter namun telah beransur surut.
“Setakat ini, tiga mangsa telah berjaya diselamatkan dan dipindahkan ke lokasi yang lebih selamat,” katanya di sini hari ini.
Terdahulu, Kosmo! Online melaporkan, kira-kira 30 buah rumah di Kampung Lembah Jaya Utara di sini dinaiki air setinggi satu meter susulan hujan lebat petang tadi.
Kejadian banjir dikatakan berlaku bermula 7.45 malam dengan air didapati semakin naik ketika ini sehingga mula membanjiri sedikit kawasan jalan utama. – K! ONLINE.


324 penduduk terjejas banjir kilat di Kulim
Oleh AZAHAR HASHIM

22 November 2021, 11:54 pm
KULIM – Seramai 324 penduduk di sembilan buah kampung di daerah ini terjejas dalam kejadian banjir kilat, malam ini.
Kejadian kira-kira pukul 7.30 malam itu melibatkan 81 buah rumah di lima kampung dalam mukim Karangan dan empat kampung di mukim Terap.
Lima kampung terjejas di mukim Karangan ialah Kampung Banggol Penyengat, Kampung Padang Patung, Kampung Seberang Jaya, Kampung Selarong Panjang dan Kampung Padang Limau.
Sementara empat kampung yang terjejas di mukim Terap pula ialah Kampung Gunung Bongsu, Kampung Terap, Kampung Sungai Tengas dan Kampung Batu 10.
Pegawai Angkatan Pertahanan Awam  (APM) Daerah  Kulim, Leftenan (PA) Mohd. Faizol Ab. Aziz memberitahu, kawasan tersebut dinaiki air selepas hujan lebat berterusan selama lebih tiga jam sejak pukul 4.30 petang tadi.
“Tiada mangsa yang dipindahkan ke pusat pemindahan sementara (PPS) kerana air surut dengan cepat,” katanya ketika dihubungi di sini hari ini. – K! ONLINE


TFC, JDT terikat 1-1
Oleh TENGKU DANISH BAHRI TENGKU YUSOFF

22 November 2021, 11:50 pm
KUALA NERUS – Terengganu FC (TFC) gagal mencari bekalan selesa apabila sekadar seri 1-1 dengan Johor Darul Ta’zim (JDT) pada aksi separuh akhir pertama di Stadium Sultan Mizan Zainal Abidin di sini sebentar tadi.
Keputusan itu membolehkan JDT tersenyum membawa pulang bekalan satu gol berharga di tempat lawan manakala skuad Sang Penyu pula memilih jalan sukar menjelang pusingan timbal balik di Stadium Sultan Ibrahim, Jumaat ini.
Dalam perlawanan di hadapan 20,000 penonton itu, TFC terlebih dahulu mendahului hasil tandukan kemas Jordan Mintah berpunca umpanan Lee Tuck pada minit kelapan.
Begitupun kelebihan itu gagal dimanfaatkan TFC untuk mendominasikan perlawanan selepas iti sebaliknya JDT pula yang kembali bangkit bagaikan harimau terluka.
Skuad Harimau Selatan mula mengganas dengan percubaan Bergson Da Silva pada minit ke-11 yang terkena tiang sebelum percubaan susulan Gonzalo Cabrera pula tersasar ke sebelah tepi gawang.
JDT terus mengasak hebat kubu tuan rumah lawan namun skuad Penyu bernasib baik dengan kecekapan penjaga golnya, Mohd. Suhaimi Husin yang berjaya menepis rembatan padu Arif Aiman Hanapi pada minit ke-26.

Peluang terbaik JDT menjelma lagi pada minit ke-41 tetapi peluang satu lawan satu gagal disudahkan Bergson bagi mengekalkan kedudukan 1-0 sehingga tamat separuh masa pertama.
Lima minit bersambung babak kedua, JDT akhirnya menyamakan jaringan melalui Bergson yang lebih bijak menghukum kesilapan tuan rumah dan mudah menewaskan Mohd. Suhaimi.
TFC yang agak tenggelam dalam permainan ini cuba melancarkan serangan namun tandukan Mintah pada minit ke 63 terlalu lemah dan kedudukan 1-1 kekal sehingga wisel penamat. – K! ONLINE


Pemandu maut rempuh belakang lori
Oleh MUHD AFIQ AL-HAFIZ MAT YUSOF

22 November 2021, 11:13 pm
RAWANG – Seorang lelaki warga emas selepas merempuh bahagian belakang sebuah lori di susur keluar hentian Rehat dan Rawat (R&R) Rawang, Lebuh Raya Utara-Selatan (arah utara) di sini hari ini.
Pengarah Bomba Selangor, Norazam Khamis berkata, pihaknya menerima panggilan berhubung kejadian pada pukul 9.16 malam sebelum sepasukan anggota dari Balai Bomba dan Penyelamat (BBP) Rawang dikerah ke lokasi kejadian.
“Berdasarkan laporan awal, kejadian melibatkan seorang lelaki tempatan berusia 67 tahun yang memandu kenderaan jenis Isuzu D-Max.
“Mangsa telah melanggar bahagian belakang sebuah lori yang diletakkan di bahu jalan. Rempuhan terbabit telah mengakibatkan mangsa tersepit di tempat duduk pemandu.
“Kita telah berjaya mengeluarkan mangsa namun dia disahkan meninggal dunia di lokasi kejadian oleh pihak Kementerian Kesihatan (KKM). Mayat mangsa telah diserahkan kepada polis untuk tindakan lanjut,” jelasnya. – K! ONLINE.


258 penduduk Lembah Permai Bukit Belacan di PPS
Oleh HARRITH HISHAM

22 November 2021, 11:42 pm
AMPANG JAYA- Seramai 258 mangsa yang terjejas akibat kejadian banjir kilat di Lembah Permai Bukit Belacan, Ampang ditempatkan di Pusat Pemindahan Sementara (PPS) di Dewan Majlis Perbandaran Ampang Jaya (MPAJ) Lembah Permai setakat pukul 10.20 malam tadi.
Penolong Pegawai Daerah Hulu Langat, Muhammad Razif Ruba’ai berkata, sebanyak 64 buah rumah telah terkesan ekoran banjir kilat yang berlaku sejak petang tadi.
Turut hadir bagi membantu misi menyelamat dan membantu mangsa banjir adalah Penyelaras Dewan Undangan Negeri (DUN) Lembah Jaya, Daeng Mohd. Reduan yang menghulurkan bantuan kebersihan dan makanan serta Pusat Khidmat Pas Lembah Jaya memberi bantuan pakaian.
Terdahulu Kosmo! Online melaporkan dua kawasan dinaiki air susulan hujan lebat berterusan sejak petang tadi mengakibatkan dua kawasan di Kampung Lembah Jaya Utara dan Lembah Jaya Selatan dinaiki air setinggi kira-kira satu meter.
Pengarah Bomba Selangor, Norazam Khamis berkata, pihaknya menerima panggilan berhubung kejadian kira-kira pukul 7.19 malam sebelum sepasukan anggota dari Balai Bomba dan Penyelamat Ampang dan Pandan ditugaskan ke lokasi kejadian. K! ONLINE


OKU, dua anak nyaris terperangkap belakang rumah runtuh
Oleh ROHANA MOHD. NAWI

22 November 2021, 8:36 pm
BACHOK – Seorang lelaki orang kelainan upaya (OKU) dan dua orang anaknya nyaris terperangkap selepas tanah di belakang rumah mereka yang terletak berhampiran sebatang sungai runtuh dalam kejadian di Kampung Kuau di sini petang tadi.
Kejadian itu disedari oleh Hamzah Jusoh,53, yang cacat anggota badan akibat strok pada pukul 3.30 petang selepas terdengar bunyi dentuman semasa dia berada di dalam rumah bersama dua anak berusia 15 dan 19 tahun.
Hamzah berkata, kejadian itu telah menyebabkan berlaku rekahan pada bahagian dinding rumah sebelum dia bersama anak-anaknya mengambil semua dokumen penting dan keluar menyelamatkan diri.
Menurutnya, selain itu, anak-anaknya juga sempat menyelamat empat buah motosikal milik ahli keluarga yang lain daripada terjatuh ke dalam sungai semasa kejadian.
“Sebelum kejadian, saya sempat menjenguk kawasan belakang rumah selepas merasakan ada berlaku pergerakan tanah dan beberapa rekahan kecil di bahagian lantai.
“Bahagian depan rumah kami dijadikan sebagai kedai runcit terselamat dalam kejadian itu. Hanya bahagian belakang rumah sahaja yang terjejas selepas tanah berhampiran sungai runtuh,” katanya ketika ditemui pemberita di lokasi kejadian di sini hari ini.

Menurut Hamzah, bomba menasihatkan agar tidak tinggal di rumah itu dalam tempoh tiga bulan kerana tidak selamat untuk dihuni selain siasatan lanjut akan dijalankan di lokasi tersebut.
Ujarnya, dia bersama lima orang lagi ahli keluarga kini menumpang di rumah adiknya di dalam kampung sama buat sementara waktu.
Sementara itu, Ketua Balai Bomba dan Penyelamat Bachok, Yus Heary Mahmud berkata, pihaknya menerima panggilan kecemasan kira-kira pukul 4.17 petang dan terus bergegas ke tempat kejadian.- K! ONLINE


Perak terus dominasi arena hoki
Oleh MUHAMMAD ZUHAILY BADLISHAH

22 November 2021, 8:31 pm
KAPTEN Perak, Shazrul Imran Nazli berbangga dengan semangat juang ditunjukkan rakan sepasukannya terutama pemain-pemain muda selepas berjaya mempertahankan kejuaraan Piala Tun Abdul Razak musim ini.
Perak tidak mendapat laluan mudah apabila terpaksa berhempas-pulas bangkit mencari gol kemenangan untuk menewaskan Pahang 2-1 pada aksi final di Stadium Hoki Nasional, Bukit Jalil, Kuala Lumpur semalam.
“Mungkin ada salah faham dan kekeliruan antara pemain menyebabkan kami melepaskan gol awal kepada Pahang. Saya gembira kerana kami dapat bangkit dan meledak gol kemenangan pada suku ketiga permainan.
“Tahun ini majoriti pemain pelapis dalam pasukan. Saya terkejut kerana mereka beri impak yang sangat besar kepada pasukan seperti dilakukan dalam aksi final malam ini (semalam).
“Alhamdulillah kami berjaya kekalkan kejuaraan sekali lagi tahun ini,” katanya.
Dalam aksi final itu, Perak terlebih dahulu membuka tirai jaringan seawal minit kelima menerusi jaringan padang Muhammad Akram Hakkam Jamaluddin sebelum Ismail Abu meledak gol penyamaan buat Pahang pada minit ke-37.

Bagaimanapun, kemenangan kekal menjadi milik skuad bimbingan Abdul Sukur Adam itu selepas mendapat gol kedua melalui Saiful Sharil Saiful Bahri yang menyempurnakan pukulan sudut penalti pada minit ke-44.
Kemenangan itu menyaksikan Perak terus menunjukkan dominasi dalam arena hoki tanah air apabila merangkul trofi Piala Abdul Razak buat kali ke-11. – K! ONLINE


Suami tetak isteri enggan lakukan hubungan seks
Oleh KOSMO!

22 November 2021, 9:00 pm
JAKARTA – Gara-gara sering ditolak untuk melakukan hubungan intim, seorang suami di Indonesia bertindak menetak isterinya sehingga mati ketika mangsa menoreh getah, lapor laman berita Suara.com.
Ketua Polis daerah Labuhan Batu, Anhar Arlia Rangkuti berkata, suspek berusia 59 tahun dari wilayah Sumatera Utara itu melakukan jenayah tersebut kerana bermotifkan cemburu.
“Mangsa sering menolak ajakan suspek untuk melakukan hubungan intim. Mereka  juga sering bertengkar kerana masalah rumah tangga,” katanya.
Menurut Anhar, insiden tersebut berlaku pada Selasa lepas sekitar pukul 7 pagi (waktu tempatan) ketika mereka menoreh getah di sebuah ladang.
Suspek dilaporkan menetak leher dan tangan mangsa menggunakan sebilah parang.
Selepas mangsa meninggal dunia, suspek membuang parang yang digunakan ke dalam sebuah gaung   tidak jauh dari lokasi pembunuhan, sebelum melarikan diri.

Mayat mangsa yang berusia 55 tahun ditemui oleh penduduk setempat sekitar pukul 11 malam (waktu tempatan).
Suspek kemudiannya diberkas polis di sebuah lokasi persembunyian pada keesokan harinya. – Agensi


30 rumah dinaiki air dalam tempoh lima minit
Oleh MOHD YUNUS YAKKUB

22 November 2021, 8:45 pm
AMPANG – Kira-kira 30 buah rumah di Kampung Lembah Jaya Utara di sini dinaiki air setinggi satu meter susulan hujan lebat, petang tadi.
Kejadian banjir dikatakan berlaku bermula pukul 7.45 malam dengan paras air didapati semakin tinggi ketika ini sehingga mula membanjiri sedikit kawasan jalan utama.
Seorang penduduk dikenali sebagai Nora, 36 berkata, paras air naik begitu mendadak tidak sampai lima minit sehingga menyebabkan sampai ke paras pinggang.
“Saya sempat mengeluarkan dua buah peti ais dan membawa kereta di tempat lebih tinggi.
“Ada beberapa lagi peralatan elektronik yang digunakan untuk pembuatan kek terpaksa dibiarkan selepas air semakin naik dengan nilai kerugian dianggarkan RM10,000,” katanya kepada Kosmo! sebentar tadi.
Kata Nora, ini merupakan insiden kedua terburuk pernah berlaku dengan kali pertama kira-kira tiga tahun lalu.

Seorang anggota Angkatan Pertahanan Malaysia (APM) ditemui memaklumkan, dianggarkan kira-kira 30 buah rumah terjejas akibat banjir dengan ketinggian satu meter.
Sementara itu, tinjauan Kosmo! mendapati orang ramai saling membantu dalam mengeluarkan barangan dan mengawal lalu lintas yang semakin sesak di kawasan tersebut selain anggota bomba melakukan kerja-kerja penyelamatan. -K! ONLINE


Banjir kilat landa Taman Hilview
22 November 2021, 8:58 pm
AMPANG – Banjir kilat dilaporkan berlaku di kawasan kediaman di Lorong Hilview 2E, Taman Hilview, dekat sini lewat petang tadi.
Pengarah Bomba Selangor, Norazam Khamis berkata, pihak bomba menerima panggilan kecemasan berhubung kejadian pukul 7.19 malam.
“Seramai enam anggota dan pegawai dari Balai Bomba dan Penyelamat (BBP) Pandan telah dikejarkan ke lokasi.
“Sebaik tiba di tempat kejadian pukul 7.30 malam didapati telah berlaku banjir kilat berkedalaman satu kaki yang semakin surut,” ujarnya dalam kenyataan sebentar tadi.
Menurutnya, kejadian itu tidak melibatkan mangsa dan juga harta benda.
“Kita dapati banjir kilat berlaku susulan hujan lebat dan berlaku limpahan air longkang berdekatan di lokasi,” ujarnya. – K! ONLINE


Empat lelaki tersepit kereta dihempap pokok
Oleh KHAIRULMIZAN YAHYA

22 November 2021, 8:29 pm
CAMERON HIGHLANDS – Empat lelaki berdepan detik cemas apabila kereta yang dinaiki mereka dihempap sebatang pokok tumbang dalam kejadian tanah runtuh di Tanah Rata dekat sini hari ini.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani, berkata kejadian berlaku berhampiran Hotel Smoke House di sini kira-kira pukul 4 petang tadi.
“Keempat-empat mangsa tersepit dalam kenderaan utiliti sukan (SUV) berjaya dikeluarkan yang mana dua mangsa dikeluarkan oleh orang awam dan dua lagi dikeluarkan oleh anggota bomba.
“Kesemua mangsa hanya mengalami kecederaan ringan dan dihantar ke Hospital Sultanah Hajjah Kalsom, Cameron Highlands untuk rawatan lanjut,”katanya di sini, hari ini.
Dalam pada itu Ismail berkata, hujan lebat selama dua jam menyebabkan berlaku sembilan kejadian tanah runtuh di beberapa lokasi di daerah ini sehingga menyebabkan laluan terputus.
Beliau memberitahu pihak bomba menerima panggilan mengenai kejadian pertama pada pukul 4.16 petang dan sehingga pukul 7 petang ini sembilan lokasi dikenal pasti berlaku tanah runtuh.

“Sembilan lokasi terbabit adalah tiga di Brinchang, Tanah Rata (tiga lokasi) dan Ringlet (tiga lokasi), hampir semua kejadian tanah runtuh terbabit menghalang laluan tanpa melibatkan kemalangan jiwa,” ujarnya. – K! ONLINE


Kompaun individu meningkat, ramai alpa SOP
Oleh SITI A'ISYAH SUKAIMI

22 November 2021, 9:12 pm
PUTRAJAYA – Masih ramai penduduk Malaysia yang alpa terhadap pengamalan prosedur operasi standard (SOP) sebagai pencegahan Covid-19 seterusnya berisiko tinggi untuk menyebarkan atau mendapat jangkitan tersebut.
Ketua Pengarah Kesihatan, Tan Sri Dr. Noor Hisham Abdullah berkata, berdasarkan aktiviti penguatkuasaan yang dijalankan pada Minggu Epidemiologi (ME) ke-46, terdapat peningkatan sebanyak 37 peratus melibatkan kompaun dikeluarkan kepada individu berbanding pada ME ke-45.
“Sebanyak 344 kompaun telah dikeluarkan kepada individu pada ME ke-46 iaitu peningkatan 37 peratus berbanding 251 kompaun dikeluarkan pada minggu sebelumnya ME ke-45.
“Secara keseluruhan, sebanyak 373 kompaun dikeluarkan pada ME ke-46 dengan 29 daripadanya ialah pertubuhan perbadanan,” katanya dalam satu kenyataan akhbar hari ini.
Dalam masa sama, beliau berkata, sebanyak 66 penutupan premis telah dilaksanakan tindakan iaitu meningkat 1.6 peratus berbanding 63 penutupan pada minggu sebelumnya.
Tambahnya, aktitivi penguatkuasaan tersebut dijalankan mengikut Akta 342 (Akta Pencegahan dan Pengawalan Penyakit Berjangkit 1988.

Sementara itu, kesalahan yang dikenakan kompaun melibatkan gagal memakai pelitup muka (56 kompaun), gagal mengamalkan penjarakan fizikal (19 kompaun), gagal menyediakan peralatan atau merekod butiran diri (dua kompaun) serta pemilik premis tidak menyediakan peralatan suhu atau peralatan saringan suhu tidak berfungsi (satu kompaun).
Seterusnya, individu gagal menggunakan aplikasi MySejahtera atau mencatatkan nama dan nombor telefon sebelum memasuki premis (233 kompaun) dan lain-lain kesalahan di bawah Akta 342 dan Peraturan-Peraturan di bawahnya (62 kompaun). -K! ONLINE


Eain Yow teruja beraksi di Terbuka Malaysia
Oleh MUHAMMAD ZUHAILY BADLISHAH

22 November 2021, 8:23 pm
PEMAIN skuasy lelaki No. 1 negara, Ng Eain Yow tidak sabar untuk memberikan aksi terbaik apabila turun beraksi di ‘rumah’ sendiri menghadapi saingan Terbuka Malaysia di Pusat Skuasy Nasional, Bukit Jalil yang akan membuka tirainya secara rasmi esok.
Bekas juara remaja dunia 2016 itu enggan terlalu memberikan fokus kepada lawan bakal dihadapinya di pusingan kedua nanti sama ada rakan senegara, Ivan Yuen atau wakil Hong Kong, Lau Tsz Kwan selepas mendapat bye di pusingan pertama.
“Saya sangat bersyukur kerana dapat pulang dan beraksi di negara sendiri kerana satu ketika saya tidak merasakan kejohanan ini (Terbuka Malaysia) dapat diadakan.
“Pujian harus diberikan kepada Persatuan Raket Skuasy Malaysia (SRAM) kerana mendapat lampu hijau untuk menganjurkan kejohanan ini. Ia juga bermanfaat untuk pemain muda melihat saingan ini.
“Saya sudah bersedia untuk bangkit daripada kekalahan pada Canary Wharf Classic minggu lepas. Saya fokus untuk memberikan permainan terbaik untuk meletakkan diri saya dalam kedudukan tepat,” kata Eain Yow.
Pemain berusia 23 tahun dari Kuala Lumpur itu tentunya akan menunjukkan prestasi terbaik di hadapan penonton-penonton sendiri selepas mendapat bimbingan Hadrian Stiff di Briston, England.

Latihan di sana bersama-sama pemain profesional handalan lain seperti ranking No. 2 dunia dari Mesir, Mohamed ElShorbagy dilihat antara faktor peningkatan prestasi Eain Yow yang menyaksikan dia kini melonjak ke ranking 18 dunia.
Sebagai rekod, Eain Yow yang pernah menjuarai saingan Terbuka Malaysia edisi 2019 diletakkan sebagai pilihan ketiga kejohanan kali ini. – K! ONLINE


Suami guna ular untuk bunuh isteri
Oleh KOSMO!

22 November 2021, 8:30 pm
NEW DELHI – Seorang wanita di India meninggal dunia selepas dipatuk ular, namun siasatan lanjut mendapati pembunuh sebenar ialah suami mangsa, lapor stesen penyiaran CNN.
Uthra, 25, dikejarkan ke sebuah hospital di bandar Kollam, selatan India dan disahkan meninggal dunia setelah ibunya mendapati mangsa terbaring kaku di atas katil dan berlumuran dengan darah.
Bedah siasat pada 7 Mei tahun lalu mengesahkan bahawa mangsa dipatuk seekor ular tedung yang sangat berbisa beberapa jam sebelum dia meninggal dunia, demikian menurut dokumen mahkamah.
Kes patukan ular tedung kerap berlaku di negara itu dan selalunya berakhir dengan kematian. Namun, keluarga mangsa berasa curiga dan membuat laporan  polis.
Selepas perbicaraan kes itu berakhir, pembunuh Uthra didapati bersalah dan dijatuhi hukuman penjara seumur hidup atas jenayah yang dianggat  ‘jahat dan mengerikan’ oleh hakim.
Hakim mendapati kematian Uthra disebabkan oleh bisa ular tedung, tetapi pembunuh sebenarnya adalah suami mangsa sendiri. Malah, siasatan mendapati  itu bukan kali pertama dia menggunakan ular sebagai senjata untuk membunuh isterinya.

Suraj Kumar dan Uthra berkenalan melalui perkhidmatan mencari jodoh dan berkahwin pada Mac 2018.
Lelaki berumur 27 tahun yang bekerja sebagai kerani bank  itu berasal daripada keluarga miskin. Bapanya seorang pemandu beca berenjin  dan ibunya pula  suri rumah.
Menurut penghakiman, Kumar berkahwin dengan Uthra ‘dengan tujuan mendapat keuntungan kewangan’. Kumar menerima mas kahwin 720 gram emas, sebuah kereta sedan Suzuki dan wang tunai sebanyak  500,000 rupee (RM 28,128.33).
Beberapa bulan pertama, perkahwinan mereka ‘tidak lancar’ dan dalam tempoh setahun, mereka mempunyai seorang anak lelaki, demikian menurut mahkamah. Namun,  tidak lama kemudian ibu bapa Kumar menjadi tamak dan mahukan lebih banyak harta.
Kumar telah beberapa kali cuba membunuh isterinya dengan menggunakan ular sebelum ini, namun gagal.  – Agensi


Zee Avi bergelar isteri kepada lelaki Jepun
Oleh HANISAH SELAMAT

22 November 2021, 8:41 pm
PETALING JAYA – Penyanyi kelahiran Sarawak yang mencipta nama di Amerika Syarikat, Zee Avi selamat bergelar isteri kepada lelaki berketurunan Jepun, Kenji Matano, hari ini.
Pemilik nama sebenar Izyan Alirahman, 35, itu memilih menjalankan pernikahan dalam majlis
sederhana di sebuah surau di Ampang, Selangor.
“Ya, sudah berkahwin. Kenji Matano. 22/11/2021,” jawab penyanyi Kantoi itu ringkas bagi menjawab pertanyaan media.
Katanya lagi, butiran lanjut berhubung hari bahagianya hanya akan dimaklumkan menerusi sidang akhbar khas dalam masa terdekat.
Terdahulu, gambar Zee Avi berbusana baju kurung moden putih lengkap berselendang dan mengenakan inai di jari tular dalam media sosial.
Dalam perkongsian gambar tersebut disertakan kapsyen mengenai pernikahan mereka, bahkan Kenji juga segak menggayakan baju Melayu rona serupa lengkap bersamping dan bersongkok.

Zee Avi merupakan penyanyi wanita Malaysia pertama yang membolosi carta Billboard Hot 200 Albums dan Billboard (Heatseekers Album) dan melebarkan pengaruh muzik serta lagunya di New York dan Los Angeles sekitar 2005.
Beberapa tahun kebelakangan ini, penyanyi dan komposer tersebut dilihat kerap kembali ke Malaysia namun tetap rancak meneruskan aktiviti seni muziknya. – K! ONLINE


Tujuh kluster baharu dilaporkan
Oleh SITI A'ISYAH SUKAIMI

22 November 2021, 7:44 pm
PUTRAJAYA – Tujuh lagi kluster baharu dikenal pasti hari ini, dengan jumlah kluster aktif setakat ini sebanyak 233 kluster.
Ketua Pengarah Kesihatan, Tan Sri Dr. Noor Hisham Abdullah berkata, jangkitan harian pula merekodkan di bawah angka 5,000 dengan 4,885 kes termasuk 18 kes import, menjadikan jumlah kes Covid-19 sebanyak 2,591,486 kes.
“Daripada jumlah kes hari ini, sebanyak 91 kes (1.9 peratus) adalah kategori tiga, empat dan lima serta 4,794 kes (98.1 peratus) kategori satu dan dua.
“Kes sembuh merekodkan sebanyak 5,628 kes dengan jumlah keseluruhan kes sembuh daripada Covid-19 sebanyak 2,493,437 kes,” katanya dalam satu kenyataan akhbar di sini hari ini.
Tambah beliau, terdapat 549 kes sedang dirawat di Unit Rawatan Rapi dan 274 kes memerlukan bantuan pernafasan. -K! ONLINE


Semalam terlalu gementar, emosi fikir anak-anak – Fazley Yaakob
22 November 2021, 7:38 pm
PETALING JAYA – Cef selebriti yang juga seorang penyanyi, Datuk Fazley Yaakob memohon maaf andai persembahannya pada pentas Gegar Vaganza musim kelapan (GV8) malam tadi menghampakan peminat.
Kata Fazley, 43, pentas GV8 sangat besar dan perasaannya ketika menyampaikan persembahan minggu pertama malam tadi diibaratkan berada di hujung padang bola.
“Memang gementar habis. Sekian lama tak menyanyi atas pentas besar. Hanya menyanyi sambil memasak di dapur.
“Maafkan saya buat mereka yang hampa, terima kasih buat mereka yang memahami. Syukur buat mereka yang masih sudi memberikan semangat. Insya-Allah, saya akan cuba lebih baik minggu hadapan dengan lagu Abang Hasnol, Laguku Untukmu,” tulisnya dalam hantaran menerusi Instagramnya.
Menerusi perkongsian tersebut, juara MasterChef Selebriti Malaysia musim pertama itu memuat naik tangkap layar ciapan yang ditulisnya dalam Twitter.
Dalam ciapan berkenaan, Fazley memohon maaf atas persembahan yang sangat kurang memuaskan daripadanya semalam.

“Sememangnya dah hampir 10 tahun tak buat persembahan pentas.
“Saya terlalu gementar dan sedikit emosi terkenangkan anak-anak. Insya-Allah, minggu hadapan akan lebih baik,” ciapnya.
Perkongsian bapa kepada tiga cahaya mata itu mendapat respons positif daripada pengikut Instagramnya yang terbuka hati menerima ‘kekurangan’ persembahannya malam tadi.
Malah mereka percaya, persembahan malam tadi hanyalah permulaan dan Fazley mampu melakukan yang lebih baik pada minggu-minggu mendatang.
Malam semalam, Fazley memulakan saingan pada minggu pertama GV8 dengan menyampaikan lagu hitnya berjudul Asmara.
Bagaimanapun, persembahannya mendapat kutipan markah paling rendah berbanding 12 bintang lain iaitu sebanyak 53.6 peratus.
Tempat pertama diduduki Aliff Aziz yang menyampaikan lagu popularnya, Sayang Sayang dengan mengutip markah sebanyak 74.6 peratus. – K! ONLINE


Nampak kelibat ‘hantu bertudung’ dalam gambar memancing
Oleh KOSMO!

22 November 2021, 7:30 pm
SALTA, ARGENTINA – Dua nelayan terkejut melihat imej menakutkan ‘hantu bertudung’ sedang memerhati mereka dalam gambar swafoto yang dirakam ketika kedua-duanya memancing di Sungai Mojotoro, Argentina, lapor akhbar Daily Star semalam.
Kelibat menyeramkan itu muncul di sebalik pokok. Gambar tersebut pula dirakam ketika mereka keluar memancing bersama dua rakan lain pada 16 November lalu.
“Kami pergi memancing di Sungai Mojotoro dari jam 5 petang (waktu tempatan) dan tinggal di sana sehingga pukul 10 malam. Kami melihat gambar  itu apabila pulang ke rumah dan sukar  untuk kami mempercayainya,” kata mereka kepada Cronica News.
Menurut akhbar tempatan, sungai itu terkenal dengan aktiviti paranormal menyeramkan. Sebelum ini, banyak dakwaan mengenai insiden barang bergerak sendiri  atau bayang-bayang muncul secara tiba-tiba di lokasi tersebut.
Gambar itu telah dimuat naik di Internet dengan  ramai netizen cuba membuat penjelasan tentang apa yang boleh berlaku.
Pegawai tempatan belum mengesahkan kepada Cronica News sama ada kejadian itu akan disiasat walaupun  laporan mengenai insiden pelik di lokasi itu  meningkat dari tahun ke tahun.

Pada 2008, sekumpulan budak lelaki yang selesai memancing mendakwa bahawa  mereka menyangka seseorang sedang membaling batu ke arah mereka, namun mendakwa  perbuatan itu dilakukan oleh jembalang. – Agensi


Aspek balkoni kediaman tinggi bukan bidang kuasa bomba
Oleh MOHD SYALMIZI HAMID

22 November 2021, 7:04 pm
SEBERANG PERAI – Aspek pembinaan di bangunan tinggi bukan di bawah bidang kuasa Jabatan Bomba dan Penyelamat Malaysia (JBPM), sebaliknya terdapat agensi-agensi lain berkaitan yang mempunyai undang-undang khusus.
Ketua Pengarah JBPM, Datuk Seri Mohammad Hamdan Wahid berkata, bidang kuasa pihaknya lebih tertumpu kepada aspek keselamatan kebakaran bangunan.
Selain itu katanya, ia membabitkan jalan keluar dan pengurusan pemungsian bangunan yang sekiranya berlaku kebakaran pihaknya akan memastikan peralatan kelengkapan di dalam bangunan berfungsi dengan baik.
“Dari segi pembinaan, kita bersama agensi lain mendapat rujukan pelan bangunan daripada pihak berkuasa tempatan (PBT) dan kajian bomba lebih kepada keselamatan kebakaran dan pelepasan diri yang selamat.
“Dari segi pagar balkoni, ia bukan bidang kebombaan dan kita percaya ada agensi atau jabatan lain yang melihat perkara ini,” katanya kepada pemberita hari ini.
Beliau berkata demikian pada sidang akhbar selepas Majlis Penganugerahan Pingat Kebesaran Jabatan dan Anugerah Perkhidmatan Cemerlang Tahun 2020 di Seberang Jaya di sini.

Mohammad Hamdan berkata demikian bagi mengulas insiden seorang kanak-kanak lelaki berusia lima tahun yang terkorban selepas terjatuh dari tingkat 16 sebuah kondominium di Batu Caves, Selangor pada Rabu lalu.
Dalam pada itu, Mohammad Hamdan berkata, orang ramai boleh membuat laporan kepada agensi berkaitan serta pihak bomba sekiranya curiga terdapat struktur yang boleh memudaratkan keselamatan membabitkan bangunan kediaman tinggi.
“Sekiranya ada aduan sedemikian, pihak bomba akan turun ke lokasi bagi membuat pemeriksaan
“Kita sedia maklum ramai ibu bapa yang mempunyai anak kecil tinggal di kediaman tinggi, jadi mereka perlu mendidik anak-anak berkaitan kawasan risiko yang dikenal pasti yang sebagai contoh tingkap, pagar, lubuk kawasan penyelenggaraan lif antara kawasan berisiko yang perlu dikenal pasti ibu bapa,” katanya lagi. – K! ONLINE


Polis Australia sangka teh halia dari Malaysia dadah
Oleh KOSMO!

22 November 2021, 8:00 pm
SYDNEY – Seorang ibu dan anak perempuannya yang dituduh mengedar dadah dipenjarakan selama empat bulan, walaupun polis New South Wales (NSW) sedar mereka tersilap mengenal pasti teh milik dua beranak itu sebagai dadah, lapor akhbar Daily Star semalam.
Connie Chong dan anak perempuannya, San Yan Melanie Lim mengimport 25 kilogram teh halia perang yang dibungkus di dalam lima kotak segi empat tepat dari negara asal mereka, Malaysia. Teh itu digunakan sebagai ubat untuk  merawat senggugut.
Bungkusan mereka dirampas Polis  Sempadan Australia di Lapangan Terbang Sydney pada 17 Januari lalu. Mereka menyatakan bahawa bungkusan itu mengandungi dadah  Phenmetrazine iaitu  sejenis amphetamine.
Anggota-anggota polis lengkap bersenjata kemudian menyerbu rumah wanita berkenaan di barat daya Sydney. Anak-beranak itu digari dan ditahan, manakala polis  menemui lebih banyak bahan tersebut.
Mereka didakwa membekalkan dadah secara komersial yang membawa hukuman penjara seumur hidup. Malah, ikat jamin untuk mereka ditolak mahkamah.
Mahkamah Tempatan Downing Sydney dimaklumkan bahawa polis mengetahui beberapa minggu sebelumnya bahawa terdapat masalah dengan kes itu tetapi tidak menyampaikannya kepada pasukan pembelaan. Connie dan anak perempuannya juga terus ditahan di penjara.

April lalu, seorang pegawai Polis Persekutuan Australia (AFP) menghantar e-mel kepada Detektif Tara Conaghan untuk memberitahu keputusan makmal bahawa barang rampasan itu  ‘tiada bahan terlarang’.
Mahkamah mendengar bahawa Conaghan gagal menyampaikan maklumat tersebut  kepada pasukan pembelaan pasangan anak-beranak itu yang menyebabkan mereka kekal di  dalam penjara.
Kedua-duanya  dibebaskan pada Mei lalu  tetapi pertuduhan terhadap mereka tidak digugurkan  balik sehingga 10 Ogos selepas Polis NSW mendapat analisis forensiknya sendiri.
Connie dan Melanie kini menyaman pihak polis untuk menuntut sejumlah wang pampasan. Sebutan kes itu ditangguhkan sehingga Mac 2022. – Agensi


Kes aktif Covid-19 meningkat selepas rentas negeri
Oleh SITI A'ISYAH SUKAIMI

22 November 2021, 8:20 pm
PUTRAJAYA – Trend penurunan purata kes aktif yang dulunya konsisten selama 10 minggu, kini menunjukkan peningkatan semula selepas lima minggu kebenaran merentas negeri diumumkan.
Ketua Pengarah Kesihatan, Tan Sri Dr. Noor Hisham Abdullah berkata, kesan peningkatan kes baharu dan kes aktif selama dua minggu berturut-turut ini dapat dilihat melalui kemasukan kes ke fasiliti kesihatan terutamanya bagi pesakit kategori tiga hingga lima.
“Bagaimanapun, keberkesanan vaksin Covid-19 dalam mengurangkan kematian terus dapat dilihat dengan secara keseluruhannya terdapat penurunan kes kematian, kes memerlukan rawatan di Unit Rawatan Rapi (ICU) dan kes memerlukan alat bantuan pernafasan.
“Berdasarkan analisis situasi semasa jangkitan Covid-19 sehingga 20 November Minggu Epidemiologi (ME) ke-46, sebanyak 2,581,747 kes kumulatif Covid-19 telah dilaporkan dengan 69,485 kes aktif dan 29,978 kes kumulatif kematian.
“Kebanyakan indikator utama jangkitan Covid-19 menunjukkan trend penurunan kecuali purata kes aktif yang meningkat enam peratus berbanding ME ke-45,” katanya dalam satu kenyataan hari ini.
Beliau berkata, purata kes aktif meningkat sebanyak 6.0 peratus daripada 62,224 kes (ME ke-45) kepada 65,722 kes (ME ke-46) sepanjang 14 hingga 20 November manakala, kes kematian konsisten menunjukkan penurunan 7.5 peratus dari 375 kematian kepada 347 kematian.

“Purat kes di ICU juga menurun 10 peratus iaitu 504 kes kepada 452 kes, purata kes memerlukan alat bantuan pernafasan menunjukkan sedikit penurunan (3.3 peratus) dari 186 kes (ME ke-44) kepada 179 kes (ME ke-45) manakala, nilai Rt menurun 0.8 peratus dari 1.05 (95 peratus CI 1.05 – 1.06) kepada 1.01 (95 peratus CI 1.00 – 1.02) sejak 15 November,” katanya.
Mengenai kluster, beliau berkata, terdapat kumulatif 5,878 kluster dilaporkan dan hanya 240 kluster masih aktif sekali gus penurunan sebanyak 13.7 peratus berbanding ME ke-45. – K! ONLINE


Arab Saudi lancar liga bola sepak wanita
Oleh KOSMO!

22 November 2021, 7:47 pm
RIYADH – Arab Saudi melancarkan liga bola sepak wanita pertamanya hari ini sekali gus membuka laluan untuk wanita menjadi pemain profesional, malah turut bermain pada Piala Dunia.
Usaha pembaharuan itu berlaku bulan ini apabila Persekutuan Bola Sepak Arab Saudi mengumumkan pembentukan liga bola sepak wanita di mana sebanyak 16 pasukan akan menyertai perlawanan di Riyadh, Jeddah dan Damman.
Antara mereka yang teruja termasuk Farah Jafri yang menyatakan bahawa dia berharap dapat menjadi pemain profesional dan bermain dalam liga utama England di samping mewakili negara ke Piala Dunia suatu hari nanti.
“Saya berdepan detik sukar kerana tidak semua orang (di Arab Saudi) dapat menerima wanita bermain bola sepak.
“Bagaimanapun, keluarga dan rakan-rakan banyak memberikan galakan,” kata remaja perempuan berumur 18 tahun tersebut.
Arab Saudi melaksanakan pemerintahan Islam, manakala penglibatan wanita dalam sukan mendapat tentangan sesetengah pihak.

Bagaimanapun, sejak Putera Mahkota Mohammed bin Salman berkuasa pada 2017,  sebilangan sekatan terhadap wanita telah ditarik balik menerusi langkah pembaharuannya.
Perubahan itu antara lain membolehkan wanita memandu dan  menyertai perhimpunan bercampur antara jantina.
Arab Saudi setakat ini menubuhkan tiga pusat latihan untuk perempuan berumur 13 tahun hingga 17 tahun di seluruh negara dengan rancangan menambah pusat berkenaan menjadi sembilan menjelang 2025.
Pada minggu ini, warga Jerman, Monika Staab dilantik sebagai ketua jurulatih pasukan kebangsaan wanita Arab Saudi yang diberi jolokan ‘Helang Hijau’. – AFP


Empat rumah kedai musnah terbakar
Oleh NIK NUR IZZATUL HAZWANI NIK ADNAN

22 November 2021, 7:14 pm
KEMAMAN – Empat deretan rumah kedai berusia lebih 60 tahun musnah dalam kebakaran di Jalan Sulaimani berhadapan Pasar Besar Chukai di sini hari ini.
Kesemua individu termasuk pengusaha dan pelanggan premis perniagaan terlibat sempat menyelamatkan diri dalam kebakaran yang berlaku pada pukul 2.30 petang itu.
Ketua Zon Dua Jabatan Bomba dan Penyelamat Terengganu, Azman Alias berkata, sepasukan anggota bomba bergegas ke lokasi kejadian sebaik menerima maklumat kebakaran itu pada pukul 2.34 petang.
“Kebakaran berjaya dikawal pada pukul 3.18 petang. Cuaca panas, angin kencang dan struktur bangunan diperbuat daripada kayu menyebabkan api cepat marak dan merebak.
“Begitupun kepantasan anggota bomba memadamkan kebakaran berjaya menyelamatkan dua lagi rumah kedai dalam deretan tersebut daripada turut sama terbakar,” katanya ketika ditemui di lokasi kejadian di sini hari ini.
Azman berkata, api berjaya dipadamkan sepenuhnya pada pukul 6 petang.

Tambah beliau, punca kejadian serta anggaran kerugian masih dalam siasatan. – K! ONLINE


Kandang lembu mewah dilengkapi sofa
Oleh KOSMO!

22 November 2021, 6:54 pm
JAKARTA – Sebuah klip video menjadi tular di media sosial kerana memaparkan keadaan sebuah kandang lembu yang kelihatan mewah dan dipenuhi  pelbagai kelengkapan bagaikan berada di dalam rumah, lapor portal berita Okezone semalam.
Berdasarkan video yang dikongsikan menerusi aplikasi TikTok itu, kandang lembu yang dilaporkan terletak di Pulau Madura. Binaan dicat dengan warna coklat itu mempunyai lantai simen dan dinding batu-bata.
Siling kandang itu dihiasi dengan corak berwarna hijau seperti dekorasi dalam  rumah.
Beberapa buah sofa turut ditempatkan di dalam kandang tersebut.
Menurut maklumat, kandang mewah itu dibina sedemikian kerana ia dikhaskan untuk lembu-lembu yang digunakan untuk acara lumba lembu.
Berdasarkan komen seorang netizen, harga bagi seekor lembu lumba seperti itu boleh mencecah antara 200 juta rupiah (RM58,598) hingga 1 bilion rupiah (RM292,989), bergantung kepada kemahiran  yang dimiliki.

Atas sebab itu, haiwan-haiwan tersebut perlu dijaga rapi, tidak seperti lembu-lembu ternakan yang lain.
Video tersebut menjadi tular dengan ramai netizen memberikan pelbagai komen.
“Kandang lembu itu lebih cantik daripada bilik saya,” kata seorang pengguna. – Agensi


Zulkifli ke Abu Dhabi sertai tiga persidangan Islam antarabangsa
Oleh MOHD. HUSNI MOHD. NOOR

22 November 2021, 8:04 pm
PUTRAJAYA – Bekas Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad al-Bakri berlepas ke Abu Dhabi hari ini bagi memenuhi tiga jemputan persidangan antarabangsa.
Ia termasuk Persidangan Rusia – Islamic World Strategic Vision Group, Mesyuarat Majlis Hukama’ Al-Muslimin Dan Persidangan Forum Mempromosikan Keamanan Ke-8 di Abu Dhabi.
Menerusi satu kenyataan, kehadirannya ke persidangan itu atas jemputan Menteri Luar Negeri Arab Saudi, Putera Faisal Farhan Al Saud dan Pengerusi Russia-lslamic World Strategic Vision Group merangkap Presiden Tatarstan, Rustam Minnikhanov.
Menurutnya, Zulkifli dijadual menghadiri Mesyuarat Majlis Hukama’ al-Muslimin pada 30 November ini yang bakal dipengerusikan Fadhilatul Imam al-Akbar Syeikh Ahmed alTayyib, Syeikhul Azhar merangkap Pengerusi Majlis Hukama’ al Muslimin.
“Al-‘Allamah Syeikh Abdullah Bayyah turut berbesar hati mengundang Zulkifli bagi menyertai persidangan Forum Mempromosikan Keamanan Abu Dhabi ke-8 yang bakal diadakan pada 5 hingga Disember ini,” katanya.
Katanya, jemputan itu penting bagi memberi sumbangsaran kepada pengukuhan hubungan kerjasama antara Rusia dan negara-negara Islam yang bergabung di bawah Pertubuhan Kerjasama Islam (OIC).

Jelasnya, ia sekali gus menzahirkan keyakinan yang tinggi dunia luar kepada kepakaran Malaysia dalam membantu usaha-usaha diplomatik antara blok-blok negara di peringkat antarabangsa.
Pada masa sama, pembabitan Zulkifli sebagai salah seorang anggota tetap Majlis Hukama’ al-Muslimin atas lantikan Syeikhul Azhar sejak Ogos 2020, dijangka dapat memberikan impak yang lebih cemerlang kepada usaha toleransi antara agama, deradikalisasi dan keamanan di peringkat global. – K! ONLINE


Padah letak motosikal atas jambatan, 84 saman dikeluarkan
Oleh HARIS FADILAH AHMAD

22 November 2021, 6:23 pm
BENTONG – Sikap penunggang motosikal yang mengambil mudah peraturan jalan raya termasuklah meletakkan kenderaan di atas jambatan untuk makan di sebuah restoran terkenal di daerah ini membawa padah apabila mereka dikenakan saman.
Ketua Polis Daerah Bentong Superintendan Zaiham Mohd. Kahar berkata, dalam operasi yang dilakukan semalam sebanyak 84 buah motosikal yang diletakkan di atas Jambatan Kuala Repas di sini dikenakan tindakan saman.
“Dalam operasi yang dijalankan semalam sebanyak 101 saman dikeluarkan kepada pesalah trafik yang melakukan pelbagai kesalahan di sekitar bandar Bentong dan Jambatan Kuala Repas yang menjadi tumpuan orang ramai khususnya pada hujung minggu.
“Walaupun operasi dan penguatkuasaan sering dijalankan namun masih ada pemandu dan penunggang yang degil dengan melakukan kesalahan berulang,”katanya pada sidang akhbar di sini, hari ini.
Menurut Zaiham, penunggang dan pemandu kenderaan yang didapati melanggar peraturan itu dikeluarkan saman POL 257 dan POL 170A bagi pelbagai kesalahan.
Dalam pada itu beliau berkata, pihak polis memandang serius isu pengguna jalan raya yang melakukan kesalahan lalu lintas.

Justeru katanya, operasi berterusan akan dilakukan pihak polis bagi memastikan pengguna jalan raya khususnya di Bentong mematuhi peraturan ditetapkan.- K! ONLINE


1,696 pegawai dan anggota bomba telah dijangkiti Covid-19
Oleh MOHD SYALMIZI HAMID

22 November 2021, 6:28 pm
Daripada jumlah iSEBERANG PERAI – Seramai 1,696 pegawai dan anggota bomba di seluruh negara dilaporkan telah dijangkiti Covid-19 sehingga kini.
Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid berkata, biarpun angka itu mula direkodkan sejak tahun lalu, namun ia tidak menjejaskan perkhidmatan jabatan berkenaan.
“Pada hari ini, seramai 68 anggota bomba sedang menjalani kuarantin selepas disahkan positif termasuklah kurantin di rumah, di hospital Covid-19 atau di pusat kuarantin dan rawatan Covid-19 (PKRC).
“Daripada 1,696 yang telah dijangkiti sejak 2020, dua daripada mereka telah terkorban iaitu pegawai kanan di Sabah dan Negeri Sembilan yang mendapat penularan daripada komuniti dan bukan ketika tugas,” katanya kepada pemberita hari ini.
Beliau berkata demikian pada sidang akhbar selepas Majlis Penganugerahan Pingat Kebesaran Jabatan dan Anugerah Perkhidmatan Cemerlang Tahun 2020 di Seberang Jaya di sini yang turut dihadiri Pengarah JBPM Pulau Pinang, Saadon Moktar.
Pada majlis itu seramai 37 pegawai dan anggota menerima pingat kebesaran jabatan termasuklah Pingat Jasa Bomba, Pingat Setia Bomba dan Pingat Cemerlang Bomba serta Anugerah Perkhidmatan Cemerlang (68 orang) dan Sijil 30 Tahun Perkhidmatan (19 orang).

Dalam pada itu, Mohammad Hamdan berkata, setakat ini kira-kira 26 peratus daripada keseluruhan 14,500 anggota bomba telah menerima dos penggalak vaksin Covid-19.
“Penerimaan dos penggalak termasuklah bagi persediaan menghadapi musim banjir ketika ini.
“Ini kerana pengendalian banjir dan pengurusan bencana itu pada kali ini cukup mencabar di kala pandemik,” katanya. – K! ONLINE


Warga OKU UiTM dibantu tingkatkan kemahiran diri
Oleh ABDUL RAZAK IDRIS

22 November 2021, 6:36 pm
SHAH ALAM – Seramai 534 warga Universiti Teknologi Mara (UiTM) yang merupakan Orang Kelainan Upaya (OKU) akan dibantu meningkatkan kemahiran diri dan pendidikan mereka di universiti berkenaan.
Naib Canselor UiTM, Prof. Dr. Roziah Mohd. Janor berkata, langkah itu menerusi kerjasama bersama syarikat Richiamo Coffee Sdn.Bhd. dan Kumpulan Awan Biru Teknologi Berhad (Awantec Berhad) dalam melaksanakan inisiatif-inisiatif pendidikan melalui online dan bekerja di Richiamo Coffee.
Katanya, kesemua OKU terlibat terdiri daripada pelajar dan alumni, kakitangan dan staf yang mempunyai tanggungan OKU.
“Ini merupakan tanggungjawab, komitmen dan kepedulian UiTM terhadap warganya yang merupakan OKU.
“Secara langsung, membolehkan golongan OKU dilibatkan dalam program meningkatkan kemahiran mereka sebagai tambahan pendidikan akademik,” katanya ketika ditemui pemberita hari ini.
Terdahulu, beliau mewakili UiTM menandatangani dan melakukan pertukaran Memorandum Persefahaman (MoU) antara Ketua Pegawai Eksekutif Awantec Berhad, Dr.Abu Hassan Ismail dan Pengarah Urusan Richiamo Coffee, Muhd. Zamry Abu Samah yang turut dihadiri Ahli Dewan Negara, Senator Datuk Ras Adiba Radzi.

Mengulas lanjut, Roziah menjelaskan, antara projek yang sedang dijalankan termasuk Upskilling Programme for OKU & B40: No One Left Behind” dalam membantu seramai 120 pelajar OKU dan 80 pelajar B40.
“Di samping itu, projek keusahawanan Sosial Richiamo Coffee Sdn. Bhd turut menunjukkan kejayaan dengan penyertaan OKU di tiga cawangan UiTM,” ujarnya. -K!ONLINE


Pemilik Axia lawan arus diarah tampil bantu siasatan
Oleh MOHD YUNUS YAKKUB

22 November 2021, 6:14 pm
KUALA SELANGOR – Polis telah berjaya mengesan pemilik kereta Perodua Axia yang tular melawan arus sehingga nyaris menyebabkan kemalangan di Jalan Alam Perdana, Puncak Alam, semalam.
Ketua Polis Daerah Kuala Selangor, Superintendan Ramli Kasa berkata, pihaknya telah mengarahkan pemilik kereta itu tampil bagi membantu siasatan berhubung kes tersebut.
“Kita telah kesan dan rakam percakapan daripada pemilik video iaitu pemandu Nissan Serena.
“Bagi pemandu kereta Perodua Axia pula telah diarahkan tampil membantu siasatan dengan kes disiasat mengikut Seksyen 42(1) Akta Pengangkutan Jalan 1987,” katanya dalam kenyataan hari ini.
Kata beliau, pihaknya terlebih dahulu mengesan video berdurasi 34 saat yang memaparkan kes lawan arus berkenaan menerusi laman web Kosmo! Online.
Jelasnya, berdasarkan siasatan awal mendapati kejadian lawan arus itu berlaku pukul 3 petang semalam.

Kosmo! Online terdahulu melaporkan tindakan sebuah kereta jenis Perodua Axia dipandu secara melawan arus dan nyaris menyebabkan kemalangan dengan kenderaan lain.
Walaupun sempat mengelak, namun tindakan itu nyata mengundang kemarahan pemandu lain yang melalui kawasan tersebut. -K! ONLINE


Sesalan penuntut IPT berkhalwat dalam kereta
Oleh ISKANDAR SHAH MOHAMED

22 November 2021, 5:31 pm
HULU SELANGOR – Hanya erti penyesalan dirasai seorang penuntut institusi pengajian tinggi (IPT) apabila dicekup berkhalwat bersama rakan kuliahnya sendiri, dua tahun lalu.
Penuntut tahun akhir Ijazah Sarjana Muda Bahasa Arab sebuah IPT di Selangor itu antara sembilan pelatih yang menjalani proses pemulihan di Pusat Pemurnian Akidah (PPA) Baitul Iman Majlis Agama Islam Selangor (MAIS), Ulu Yam di sini.
Anak sulung daripada enam beradik dikenali sebagai Sufian (bukan nama sebenar), 24, berkata, dia ditangkap berkhalwat dalam sebuah kereta oleh kariah masjid di kawasan asrama IPT itu sekitar November 2019.
Menurutnya, kejadian pukul 7.30 petang itu menyebabkan dia dan rakan perempuan sebayanya kemudian diarah menjalani pemulihan selama enam bulan bermula Mei lalu.
“Saya mengakui kesilapan itu kerana berdua-duaan dalam kereta dan amat menyesalinya sehingga kini.
“Detik hitam itu menyebabkan saya masih tidak dapat menamatkan pengajian pada waktu sepatutnya pada Mac lalu,” katanya sebak ketika ditemui pada program Ziarah Media di pusat itu, hari ini.

Turut hadir, Ketua Bahagian Pemulihan Al-Riqab MAIS, Muhammad Zulhusni Abdul Rashid dan Penguasa PPA berkenaan, Mazlina Osman.
Tambah Sufian, dia bersyukur proses pemulihannya sejak lima bulan lalu berjalan lancar dan mahu meneruskan kehidupan baharu.
“Baitul Iman sememangnya mengajar banyak perkara kepada saya terutama soal agama dan fardhu ain sekali gus mendekatkan diri kepada Allah.
“Selain itu, keluarga menjadi pendorong bagi saya untuk terus bangkit dan kembali menamatkan pengajian pada awal bulan depan,” katanya yang bercita-cita menjadi seorang guru agama.
Sementara itu, Muhammad Zulhusni berkata, PPA berkenaan antara tiga pusat pemulihan disediakan pihaknya khas untuk golongan asnaf Al-Riqab.
“MAIS memperuntukkan RM16 juta untuk menyantuni ribuan golongan itu yang dibelenggu masalah seperti sosial, akidah dan penagihan dadah.
“Peruntukan itu antaranya merangkumi mereka yang memerlukan bantuan pemulihan, perlindungan, rawatan dan pencegahan,” katanya.
Dalam pada itu, program ziarah berkenaan turut melibatkan Pusat Pemulihan Baitul Islah MAIS dan Agensi Anti Dadah Kebangsaan (AADK), Serendah yang menempatkan seramai 20 penghuni berusia 27 hingga 61 tahun. – K! ONLINE


Program bayaran bantuan kewangan tanpa tunai JKM diperluas
Oleh MOHD AZLI ADLAN

22 November 2021, 6:53 pm
KUALA TERENGGANU – Program Bayaran Bantuan Kewangan Tanpa Tunai melibatkan penerima bantuan Jabatan Kebajikan Masyarakat (JKM) telah diperluaskan ke empat negeri lagi termasuk Terengganu.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, program tersebut bertujuan meningkatkan lagi perkhidmatan JKM dan memastikan bantuan diterima dimanfaatkan sepenuhnya oleh penerima demi kelangsungan hidup mereka.
Beliau berkata, sebelum ini program perintis inisiatif tersebut telah dilaksanakan di Perlis, Kedah dan Melaka selama enam bulan bermula Februari lalu.
“Kajian kebolehlaksanaan projek rintis melibatkan 1,066 penerima di tiga negeri itu mendapati program tersebut menerima sokongan penuh.
“Majoriti penerima memaklumkan pembayaran bantuan kewangan tanpa tunai tersebut memudahkan mereka membuat kawalan perbelanjaan bagi menampung keperluan harian,” katanya selepas melancarkan program tersebut peringkat Terengganu di Taman Sinar Harapan di sini hari ini.
Hadir sama Ketua Pegawai Eksekutif Bank Islam Malaysia Berhad (Bank Islam), Mohd. Muazzam Mohamed.

Rina berkata, selain Terengganu, program yang mendapat kerjasama Bank Islam itu turut diperluas ke Kelantan dan Selangor.
Tambah beliau, fasa seterusnya akan melibatkan Sabah dan Labuan pada awal tahun 2022 sebelum diperluas sepenuhnya di negeri-negeri lain iaitu Perak, Johor, Negeri Sembilan, Pahang, Pulau Pinang, Kuala Lumpur dan Sarawak pada tahun 2023.
“Penerima boleh membeli barangan keperluan menerusi pembayaran tanpa tunai di 427 premis perniagaan yang mengambil bahagian di enam negeri terlibat.
“Ia secara tidak langsung melibatkan penerima bantuan JKM dengan aktiviti digital selain memantapkan lagi penyaluran bantuan kewangan agensi itu,” katanya. – K! ONLINE


Hasil hubungan isteri curang bukan tanggungjawab suami
Oleh KOSMO!

22 November 2021, 6:08 pm
PETALING JAYA – Hasil hubungan isteri curang bersama individu lain bukanlah tanggungjawab pasangan bersama jika si suami itu tidak mengiktiraf status anak tersebut.
Peguam Syarie dan Konsultan Perundangan Islam, Fahmi Ramli berkata, hasil hubungan terlarang itu boleh di ‘nasab’ (bin) oleh pasangan jika dia mahu, tetapi si suami juga boleh menafikan tentang itu juga.
“Si isteri mengandungkan anak bukan benih daripada suami yang sah, pertama sekali kita perlu tahu status anak itu terlebih dahulu sama ada anak tersebut sah taraf ataupun zina.
“Jika wanita itu melahirkan anak tersebut, boleh dinasabkan pada suami yang sah, tetapi kalau si suami menafikan, maka dia tidak boleh menanggung anak tersebut dengan syarat perlu melakukan sumpah laknat atas perbuatan pasangannya,” katanya dalam akaun Facebook.
Tambahnya lagi, jika si suami tidak melakukan sumpah laknat, maka ia akan kekal dengan tanggungannya, manakala si pelaku lelaki pula tidak akan ada apa-apa tanggungjawab kerana dia hanyalah orang ketiga yang melakukan perbuatan zina.
“Nafkah ini pada hakikatnya adalah tanggungjawab kepada bapa yang sah, jika si suami tidak melakukan sumpah laknat itu, dia tetap kena tanggung anak tersebut walaupun bukan daripada benihnya.

“Manakala bagi si pelaku pula, dia hanyalah orang ketiga dalam hubungan tersebut kerana melakukan zina bersama isteri orang dan dia tidak dipertanggungjawabkan pada anak itu walaupun itu benihnya,” ujarnya.
Sehingga kini, perkongsian tersebut meraih lebih 8,400 tanda suka dan 1,300 komen di laman sosial Facebook. – K! ONLINE


JPJ anjur kempen derma darah
Oleh NUR HUDA MUSA

22 November 2021, 5:25 pm
PETALING JAYA – Seramai 100 orang awam hadir bagi menderma darah pada Kempen Derma Darah di Pusat Darah Negara Kuala Lumpur anjuran Jabatan Pengangkutan Jalan (JPJ) melalui Bahagian Keselamatan Jalan Raya semalam.
Bahagian Keselamatan Jalan Raya JPJ dalam satu kenyataan berkata, kempen yang mendapat kerjasama Majlis Keselamatan Jalan Raya (MKJR) itu bagi menzahirkan sokongan terhadap resolusi Pertubuhan Bangsa-Bangsa Bersatu (PBB) sempena Hari Memperingati Mangsa Kemalangan Jalan Raya Sedunia bulan ini.
“Dalam menyokong inisiatif tersebut, JPJ dan MKJR telah menganjurkan Kempen Derma Darah di Pusat Darah Negara Kuala Lumpur sebagai simbolik membantu mangsa-mangsa kemalangan jalan raya dan menambah stok bekalan darah negara.
“Sepanjang kempen berlangsung, seramai 100 orang awam tampil menderma darah. Jumlah darah yang terkumpul melalui kempen ini adalah sebanyak 153 beg darah,” kata kenyataan itu hari ini.
Jelasnya, darah yang terkumpul itu diserahkan kepada tabung Pusat Darah Negara dan akan diuruskan mengikut kehendak dan keperluan semasa.
“Selain itu, Pameran Keselamatan Jalan Raya dan Perkhidmatan Kaunter Urusniaga Bergerak JPJ turut dilaksanakan bertepatan dengan tema yang ditetapkan PBB pada tahun ini “We do not want more victims to remember,
we want to live our live together” yang menyasarkan sekurang-kurangnya 50 peratus pengurangan kadar kemalangan jalan raya menjelang 2030.

“JPJ pada masa sama menzahirkan ucapan terima kasih pada penganjur dan penderma serta berharap kempen seperti ini terus mendapat sambutan pada masa akan datang,” ujarnya. – K! ONLINE


Sultan Selangor berkenan terima zakat perniagaan lebih RM20.05 juta
Oleh NORHAYATI YAHAYA

22 November 2021, 5:08 pm
KLANG – Sultan Selangor, Sultan Sharafuddin Idris Shah berkenan menerima bayaran zakat perniagaan daripada tujuh syarikat korporat berjumlah RM20.05 juta kepada Lembaga Zakat Selangor (LZS) di Istana Alam Shah, di sini hari ini.
LZS dalam kenyataan berkata, penyerahan zakat itu melibatkan UMW Holdings Berhad diwakili Presiden merangkap Ketua Pegawai Eksekutif (CEO), Datuk Ahmad Fuaad Mohd. Kenali sebanyak RM4.29 juta ; Tenaga Nasional Berhad (TNB) sebanyak RM3.93juta menerusi Pengerusinya Datuk Seri Hassan Ariffin.
Katanya, turut menyerahkan zakat perniagaan Gas Malaysia Berhad sebanyak RM3.5 juta oleh CEO Kumpulan, Ahmad Hashimi Abdul Manap.serta Pharmaniaga Berhad yang diwakili Pengerusinya, Datuk Seri Mohammed Shazalli Ramly bernilai RM3.5 juta.
“Seterusnya, Bank Kerjasama Rakyat Malaysia Berhad (Bank Rakyat) berjumlah RM2.07juta diwakili Menteri Pembangunan Usahawan dan Koperasi, Tan Sri Noh Omar manakala Northport (Malaysia) Berhad sebanyak RM.195juta diwakili CEO, Datuk Azman Shah Mohd. Yusof.
“LZS turut menerima zakat perniagaan dari Lembaga Juruukur Tanah Malaysia berjumlah RM1 juta diserahkan oleh CEO, Datuk Ismail Harun bagi tahun kewangan,” katanya.
LZS menegaskan kesemua bayaran zakat perniagaan adalah bagi tahun kewangan 2020 dan 2021. -K! ONLINE


Cuaca buruk di beberapa negeri malam ini
Oleh FITRI HAZIM

22 November 2021, 5:52 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di Perak, Pahang, Selangor, Johor dan Sarawak malam ini.
MetMalaysia dalam satu kenyataan berkata, cuaca buruk bagi negeri yang terlibat dijangka berlaku sehingga pukul 7 malam ini.
“Di Perak, kawasan yang terlibat adalah Kuala Kangsar, Kinta, Perak Tengah, Kampar, Batang Padang dan Mualim.
“Di Pahang pula, kawasan yang terlibat adalah Tanah Tinggi Cameron, Lipis, Raub dan Rompin,” katanya kenyataan itu.
Tambah kenyataan itu, kawasan yang dijangka dilanda ribut petir di Selangor adalah di Hulu Selangor manakala di Johor pula, kawasan terlibat adalah di Mersing, Kota Tinggi dan Johor Bahru.
“Keadaan cuaca buruk juga diramalkan berlaku di Sarawak melibatkan kawasan Kuching (Bau dan Kuching),” ujar kenyataan itu -K! ONLINE


Pekerja kilang maut langgar lembu
Oleh NOR AINNA HAMZAH

22 November 2021, 4:38 pm
TAMPIN – Seorang pekerja kilang maut selepas beberapa jam terbabit dalam kemalangan dengan merempuh seekor binatang dipercayai lembu di Jalan Felda Bukit Jalor, Gemencheh, di sini, malam tadi.
Dalam kejadian berkenaan, mangsa, Mohamad Sudiro Misran, 56, dikejarkan ke Hospital Melaka susulan mengalami kecederaan serius, namun disahkan meninggal dunia ketika menerima rawatan kira-kira pukul 9.03 malam.
Menurut Ketua Polis Daerah Tampin, Superintendan Anuwal Ab. Wahab, pihaknya menerima makluman dari Hospital Melaka terdapat seorang lelaki yang maut akibat kemalangan.
“Berdasarkan siasatan awal, mangsa yang menunggang sebuah motosikal jenis Yamaha Lagenda merupakan pekerja kilang kayu di Gemas yang dalam perjalanan balik ke rumah di Felda Bukit Jalor.
“Apabila sampai di tempat kejadian, mangsa telah terlanggar seekor bintang melintas jalan. Akibat kemalangan itu,mangsa telah dihantar ke Hospital Melaka untuk menerima rawatan lanjut, namun disahkan meninggal dunia ketika menerima rawatan,” katanya dalam satu kenyataan hari ini.
Anuwal berkata, mayat mangsa dibedah siasat di Hospital Melaka dan kes disiasat di bawah Seksyen 41(1) Akta Pengangkutan Jalan (APJ)1987. – K! ONLINE


Jadual baharu peperiksaan SPM 2021 diumum dalam masa terdekat
Oleh MOHD. HUSNI MOHD. NOOR

22 November 2021, 4:49 pm
PUTRAJAYA – Kementerian Pendidikan (KPM) akan mengeluarkan jadual peperiksaan baharu Sijil Pelajaran Malaysia (SPM) dalam masa terdekat.
Perkara itu dimaklumkan Menteri Kanan (Pendidikan) Datuk Dr. Radzi Jidin menerusi hantaran di Facebook, hari ini.
Radzi berkata, beliau menerima banyak pandangan khususnya daripada calon SPM 2021 dan ibu bapa berkaitan jadual peperiksaan SPM 2021 yang dikatakan turut diadakan pada hari Jumaat dan Ahad.
Jelasnya, pihak kementerian mengambil kira pandangan diberikan itu dan ia sudah dibincangkan di peringkat Lembaga Peperiksaan dan pengurusan tertinggi KPM.
“Insya-Allah, kita akan keluarkan satu jadual baharu berkaitan peperiksaan SPM 2021 dalam masa terdekat.
“Terima kasih kepada ibu bapa dan calon SPM 2021 yang telah beri pandangan berkaitan jadual peperiksaan itu,” katanya.

Sebelum ini, ibu bapa dan calon SPM 2021 mahu KPM mempertimbangkan semula jadual peperiksaan berkenaan kerana dikatakan terlalu padat selain turut diadakan pada hari Jumaat dan Ahad. – K! ONLINE


Wanita ‘muntahkan’ kopi kena kecam
Oleh KOSMO!

22 November 2021, 4:41 pm
Oleh NIA AMIRA NAJWA AZMI
PETALING JAYA – Tindakan seorang wanita memuntahkan air kopi kerana dipercayai kononnya tidak suka minuman itu dikecam netizen di media sosial baru-baru ini.
Berdasarkan sebuah klip video berdurasi 15 saat yang dikongsikan wanita itu di TikTok, dia dilihat memuntahkan semula air kopi yang diminumnya di tempat awam.
Pada awalnya, reaksi wanita itu kelihatan biasa sahaja ketika minum air kopi tersebut, tetapi tiba-tiba dia memuntahkan semula air itu.
Susulan perkongsian itu, ramai netizen mengecam tindakan wanita tersebut yang didakwa tidak menghormati ‘rezeki’ dan berkelakuan tidak senonoh.
“Kalau rasa memang tak boleh nak minum, terus pergi tandas atau pakai tisu, awak dekat tempat awam, tak elok kalau berperangai macam itu,” ujar @Icelatte5.

“Masalahnya air itu sudah (habis) suku, tetapi selepas (sudah) nak habis baru rasa loya, lambat betul ‘effect’ (kesan), baru lepas kena Covid-19,” kata @mohdfir06.
“Walaupun saya tak minum kopi, tetapi tak adalah sampai ‘nazak’ macam ini sekali,” ujar @mhd_sufyann pula.
Sehingga kini, perkongsian tersebut meraih lebih dua juta tontonan dan 58,700 tanda suka di laman aplikasi TikTok. – K! ONLINE


BTS Artis Sepanjang Tahun ‘Asia’ pertama AMA 2021
Oleh MOHD. HAIKAL ISA

22 November 2021, 5:07 pm
KUMPULAN K-pop, BTS mencatat sejarah apabila dinobatkan sebagai Artis Sepanjang Tahun pada acara muzik berprestij Amerika Syarikat (AS), American Music Awards 2021 sekali gus merupakan artis pertama Asia meraih kejayaan tersebut.
Kejayaan berkenaan menyaksikan kumpulan asal Korea Selatan itu mengenepikan saingan hebat penyanyi ternama dunia seperti Drake, Ariana Grande, Olivia Rodrigo, Taylor Swift dan The Weeknd dalam kategori yang dimenangi.
Kumpulan asal Korea Selatan yang dianggotai Jin, Suga, J-Hope, RM, Jimin, V dan Jungkook itu turut membawa pulang dua trofi utama lain iaitu Dua Berkumpulan Pop Pilihan dan Lagu Pop Pilihan menerusi hit mereka, Butter.
“Kami sangat teruja dan gemuruh pada waktu yang sama. Satu perjalanan (karier) yang sangat hebat dan ‘gila’ sejak kami bermula tetapi, tiada siapa sangka kami akan berada di sini menerima trofi ini melainkan Army (kelab peminat),” kata RM dalam ucapannya.
Dalam pada itu, Suga dalam ucapannya mengenang debut perjalanan mereka di industri muzik negara Uncle Sam itu empat tahun lalu yang akhirnya disudahi dengan kemenangan yang tidak dijangka.
“Empat tahun lalu, kami melakukan persembahan debut di pentas AMA dengan lagu DNA. Tak sangka kami akan terima trofi ini (Artis Sepanjang Tahun). Semua ini berlaku disebabkan Army!,” katanya.

AMA 2021 berlangsung di Microsoft Theater, Los Angeles, California, AS pukul 9 pagi (waktu Malaysia) dan diacarakan oleh penyanyi rap wanita, Cardi B.
BTS turut membuat persembahan termasuk mendendangkan hit nombor satu mereka, Butter selain buat pertama kalinya, menyanyikan lagu kolaborasi dengan Coldplay, My Universe secara langsung dalam acara tersebut.
Turut mencuri tumpuan apabila Taylor Swift memenangi trofi Artis Pop Wanita Pilihan untuk kali ketujuh sekali gus mencipta sejarah sebagai penyanyi yang paling banyak menggondol trofi kategori berkenaan.
Taylor turut membawa pulang trofi Album Pop Pilihan menerusi diskografi berjudul Evermore. Kejayaan membawa pulang dua trofi itu turut mengukuhkan kedudukan Taylor sebagai artis paling banyak menang anugerah AMA iaitu sebanyak 34 trofi sepanjang penganjuran. – K! ONLINE
Senarai Pemenang AMA 2021:
Artis Sepanjang Tahun
BTS
Artis Baharu Sepanjang Tahun
Olivia Rodrigo
Kolaborasi Sepanjang Tahun
Kiss Me More – Doja Cat ft. SZA
Muzik Video Pilihan
MONTERO (Call Me By Your Name) – Lil Nas X
Artis Pop Lelaki Pilihan
Ed Sheeran
Artis Pop Wanita Pilihan
Taylor Swift
Dua Berkumpulan Pop Pilihan
BTS
Album Pop Pilihan
Evermore – Taylor Swift
Lagu Pop Pilihan
Butter – BTS
Artis Country Lelaki Lelaki Pilihan
Luke Bryan
Artis Country Wanita Lelaki Pilihan
Carrie Underwood


Fail semula saman tuntut barang kemas AS$14.57 juta daripada Rosmah
Oleh NUZULSHAM SHAMSUDDIN

22 November 2021, 4:45 pm
KUALA LUMPUR – Syarikat barang kemas, Global Royalty Trading SAL (Global Royalty) dari Lubnan akan memfailkan semula saman menuntut ganti rugi AS$14.57 juta daripada Datin Seri Rosmah Mansor.
Peguam yang mewakili syarikat terbabit, Datuk David Gurupatham berkata, pemfailan semula itu dibuat, selepas mereka mendapati hanya satu sahaja barangan kemas milik Global Royalty iaitu gelang berlian berharga AS$220,000, yang mana berada dalam simpanan pihak berkuasa selepas dirampas daripada dua unit kondominium mewah Pavilion Residences di Kuala Lumpur.
“Pihak kami telah memeriksa kira-kira 12,000 barangan kemas di bilik kebal Bank Negara Malaysia (BNM) selama seminggu. Hasil pemeriksaan itu, kami dapati hanya seutas gelang berlian milik Global Royalty dijumpai.
Menurut perjanjian konsaimen, Rosmah perlu membayar nilai barangan kemas sekiranya gagal memulangkannya semula kepada Global Royalty,” katanya ketika dihubungi selepas pengurusan kes di hadapan Hakim Mahkamah Tinggi Datuk Muhammad Jamil Hussin.
Terdahulu gelang berlian yang bernilai AS$220,000 itu merupakan antara 44 jenis barang kemas yang dituntut oleh Rosmah yang didakwa dirampas oleh pihak polis dalam skandal penyelewengan dana syarikat 1Malaysia Development Berhad (1MDB).
Menurut Gurupatham, Global Royalty pernah memfailkan tuntutan yang sama pada 26 Jun 2018 namun menarik semula saman itu pada Oktober 2019.

Jelasnya, tuntutan tersebut ditarik balik kerana perlu memastikan sama ada 44 barangan kemas termasuk kalung berlian, anting-anting, cincin, gelang dan tiara yang setiap satu bernilai antara A$124,000 dan AS$925,000 benar-benar berada dalam simpanan pihak berkuasa.
“Tetapi kita kini telah memastikan hanya satu sahaja ada dengan pihak berkuasa jadi secara tidak langsung ia menunjukkan 43 lagi barangan kemas berada dengan Rosmah. Oleh sebab itu, kami memfailkan semula saman ini,” katanya.
Sementara itu, Timbalan Pendakwa Raya, Faten Hadni Khairuddin ketika dihubungi memaklumkan Mahkamah Tinggi di sini menetapkan 23 hingga 27 Mai 2022 untuk pendengaran tuntutan pihak-pihak terhadap barangan yang dirampas daripada kondominium mewah itu.
Pada Mei 2018, pihak polis telah merampas puluhan beg berisi barangan kemas dan wang tunai pelbagai mata wang dari kondominium mewah yang dikaitkan dengan bekas perdana menteri, Datuk Seri Najib Razak di Pavillion Residence, Kuala Lumpur. K! ONLINE


The Datai Langkawi tutup, pekerja positif Covid-19
Oleh NUR AMALINA AZMAN

22 November 2021, 4:33 pm
LANGKAWI – Sebuah resort lima bintang di pulau peranginan ini mengambil langkah menutup premisnya selama 10 hari bermula hari ini selepas 16 kes jangkitan positif Covid-19 dikesan di situ.
The Datai Langkawi dalam satu kenyataan di laman sesawang rasminya memaklumkan, 16 kes positif tersebut adalah dalam kalangan pekerjanya.
“Dalam saringan berkala yang dilakukan ke atas pekerja resort secara rawak, ada yang didapati positif dan telah diasingkan bagi menjalani kuarantin.
“Kita telah mengambil langkah untuk mengesan kontak rapat dan hasil saringan mendapati ada kes positif menyebabkan protokol kuarantin diaktifkan oleh pihak pengurusan,” katanya.
Kata kenyataan itu, pihaknya juga akan melakukan sanitasi menyeluruh terhadap premis tersebut sejajar dengan keperluan Kementerian Kesihatan (KKM) bagi memastikan keselamatan pengunjung.
Tambahnya, pihaknya turut memohon maaf kepada pengunjung yang terjejas disebabkan penutupan tersebut. – K! ONLINE


Tompokan buih putih cemari Sungai Masai
Oleh MOHAMAD FAIZAL HASHIM

22 November 2021, 5:03 pm
PASIR GUDANG – Kehadiran tompokan buih berwarna putih di Sungai Masai berhampiran Kampung Pasir Gudang Baru, di sini mengundang kerisauan penduduk di penempatan itu terutama kira-kira 250 nelayan pesisir pantai yang tertanya-tanya dengan kejadian terbabit.
Keadaan di sekitar jeti nelayan yang dipenuhi tompokan putih itu turut menyebabkan nelayan mengambil keputusan untuk tidak turun ke laut kerana gusar sisa tidak diketahui itu boleh merosakkan peralatan mereka.
Ketua Kampung Pasir Gudang Baru, Daud Saad berkata, beliau menerima maklumat sisa itu wujud sejak empat hari lalu selepas nelayan mendakwa air mula menunjukkan tompokan putih yang semakin membimbangkan.
“Kita harap keadaan ini tidak begitu serius tetapi sebelum ini penduduk terpaksa menanggung akibat apabila air berwarna hitam kerana masalah kumbahan. Penduduk baru sahaja lega tetapi masalah lain pula dialami,” katanya ketika ditemui pemberita di sini, hari ini.
Seorang nelayan, Hassan Mohamad, 60 berkata, dia sudah tidak turun ke laut sejak empat hari lalu kerana keadaan tersebut menyukarkan pergerakan dan meninggalkan kesan di dasar bot miliknya.
“Kami tidak tahu kesannya jika melekat pada enjin bot, apatah lagi kawasan tompokan putih ini mencapai jarak sehingga dua kilometer. Saya tidak pernah melihat kotoran seperti itu sejak 40 tahun menjadi nelayan malah permukaan air kelihatan seperti diselaputi bahan kimia,” katanya.

Seorang lagi nelayan, Alimman Jamal, 48, mahu agensi berkaitan mengambil tindakan segera kerana penduduk terutama nelayan sukar mencari rezeki.
“Ini bukan hanya kerana pencemaran tetapi kami akan mengalami kerugian jika peralatan rosak. Sekarang semua barang bukan murah dan ia akan jadi beban sekiranya terjadi apa-apa kejadian. Bot mungkin boleh dicuci tapi kos ganti jaring atau pukat lebih tinggi jika rosak,” katanya.
Sementara itu, Ahli Majlis Bandaraya Pasir Gudang (MBPG) Zon Rinting 2, Mohd. Azizi Mohmad berkata, perkara itu telah dimaklumkan kepada pihak berkaitan dan laporan juga telah disampaikan kepada Jabatan Alam Sekitar (JAS).
“Saya sendiri telah melihat keadaan ini dan laporkan kepada pihak berkaitan. Kita tidak mahu perkara ini berlarutan kerana di sini juga bukan semata-mata perkampungan nelayan sahaja.
“Tetapi lokasi ini menjadi tarikan pelancongan ke Johor terutama kaki pancing ketika Pelan Pemulihan Negera (PPN) Fasa Empat yang diumumkan. Jadi kita mahukan kawasan ini selamat dan bersih untuk dikunjungi,” katanya. – K! ONLINE


Lelaki ‘pukau’ juruwang diburu
Oleh NUR ANATI JUHARI

22 November 2021, 4:58 pm
KUALA NERANG – Polis memburu seorang lelaki kerana disyaki melarikan wang sebanyak RM400 daripada seorang juruwang dalam kejadian di sebuah pasar raya di sini semalam.
Dalam kejadian kira-kira pukul 4 petang itu, suspek dikatakan menyamar sebagai pelanggan dan memperdaya seorang juruwang berusia 19 tahun kononnya mahu membuat pertukaran wang.
Semalam, seorang individu memuat naik video di Facebook memaparkan seorang lelaki memasuki sebuah kereta dan mendakwa lelaki terbabit terlibat dalam kejadian pukau di sebuah premis perniagaan.
Hantaran tersebut bagaimanapun telah dipadamkan hari ini.
Ketua Polis Daerah Padang Terap, Deputi Superintendan Mulkiaman Manzar memberitahu, mangsa didatangi suspek yang membawa wang tunai berjumlah RM600 dan bertanya jika boleh menukarnya dengan wang kertas RM10 bagi keseluruhan jumlah itu.
Katanya, mangsa kemudian bersetuju dan memberikan tukaran wang berkenaan dan tanpa sedar turut memberi lebihan sebanyak RM400.

“Mangsa mendakwa tidak sedar sehingga suspek keluar menuju ke kenderaannya,” katanya ketika dihubungi di sini hari ini. – K! ONLINE